text:
Ta un berguensa pa henter nos comunidad ora cada biaha mester tende tur clase di disparate cu ta wordo ventila pa e parlamentario di AVP, Marlon Sneek. Un maestro di scol supuestamente bon educa kier sigui lansa su mentiranan y ta kere cu tur hende lo mester bay tras di su ponencianan ridiculo. E biaha aki sr. Sneek kier a bagatelisa e hecho cu otro luna, esta na augustus e ministronan di Gabinete Wever-Croes mester bin parlamento pa mustra con leu nan ta cu ehecucion di nan respectivo presupuestonan y cu si mester adapta esakinan lo por haci esaki ainda y p’asina evita cu nos ta wordo confronta na fin di aña cu e famoso presupuestonan supletorio. Pues algo hopi noble cu ta demostra cu e gobierno aki kier trece ordo den henter e desordo financiero cu tabata caracterisa e gobierno di AVP.
Gabinete Eman no a cumpli
Pero sr. Sneek den su ansha pa defende su partido AVP a core declara cu locual e gobierno aki lo bay haci na augustus awor ta algo cu Gabinete Eman semper a haci caba desde cu nan a haya CAFT riba nan lomba, esta cu cada 3 luna nan mester produci un reportahe di e situacion financiero di e kwartaal ey. Pues cu esaki no ta algo nobo cu e gobierno actual a inventa. Pero den e mesun rosea cu sr. Sneek ta alaba su gobierno di AVP, e mes no ta realisa cu durante 2017 tur e reportahenan di kwartaal pa loke ta e parti financiero a haya un ‘dikke onvoldoende’ di CAFT ya cu Gabinete Eman no tabata cumpli cu locual nan a priminti, esta di percura pa un situacion financiero cu ta cuadra cu e normanan stipula. Y hustamente pa e incumplimentonan aki mester a bin cu e presupuesto supletorio na fin di aña 2017 y esaki tabata 130 miyon florin. Pues ki bal bo ta produci cada tres luna un reportahe y pa na final di aña bo ta horca toch cu un presupuesto supletorio dramatico!
Reportahenan desastroso
Asina nos por mira den e reportahe di e prome kwartaal 2017, caminda CAFT ta señala cu “het financieringstekort voor de hele collectieve sector ultimo maart 2017 bedraagt 1,1% bbp. Over het eerste kwartaal is de tekortnorm voor 2017 van 0,5% bbp voor het hele jaar dus ruim overschreden”. Pues Gabinete Eman no a cumpli!
Pa loke ta e di dos kwartaal di 2017: “Op basis van de resultaten uit de tweede uitvoeringsrapportage concludeert het CAft dat het een uitdaging wordt voor Aruba om aan het einde van het jaar te voldoen aan de wettelijk tekortnorm van 0,5% bbp”. Gabinete Eman no a cumpli atrobe!
Pa loke ta e di tres kwartaal 2017: ‘Derhalve is het CAft van oordeel dat uit de derde uitvoeringsrapportage onvoldoende aannemelijk blijkt dat het voorlopige tekort van 2,6% in het laatste kwartaal terug gebracht zal worden tot het maximale financieringstekort van 0,5% bbp in 2017. Un biaha mas Gabinete Eman no a cumpli! Mira tabel adhunto.
Entradanan incidental den 2016
Hecho ta cu prome cu aña 2017, den e reportahenan di kwartaal 2016 Gabinete Eman supuestamente lo a cumpli cu e norma stipula pero CAFT a indica cu esaki ta debi na “incidentele meevallers die structurele tegenvallers dekken”. Pero despues di 2016 e baca di lechi no tabata duna lechi incidental mas y e gobierno di AVP no tabata tin caminda mas pa saca placa y p’asina facelift nan maneho financiero cu tabata desastroso durante 8 aña largo.
Pues por mira claramente cu sr. Sneek un biaha mas a sinta lepia como parlamentario, no a haci su esfuerzo pa lesa tur e reportahenan di kwartaal cu CAFT a traha di su gobierno y cu ta mustra claramente cu riba papel nan por a traha tur e reportahenan aki den forma manipulativo pero e realidad a demostra cu nan no tabata cumpli cu e normanan stipula pa CAFT. Y awe nos tur ta horca cu un debe insurmontabel cu nos mester bay paga cu orguyo te cu aña 2039 y esaki danki na manipulacion y locura di partido AVP.


c: text/html

text:
-
Contact
- lionel_326@hotmail.com
17 aspekto interesante di Bhutan ku lo bo deseá pa Kòrsou tambe tin!
Reading Time: 10 minutes
5. 80% di hinter e poblashon ta agrikultor. Sifranan di 2015 ta indiká ku e pais tin un porsentahe di desempleo di apénas 2.6% Kòrsou su porsentahe di desempleo ta 13% (2013), kual ta hopi haltu. Esaki ta djis pa bo por kompará!
7. No opstante e echo ku nan ta hopi pober, Bhutan tin un márgen di kriminalidat hopi abou, debí ku e pais ta pone hopi atenshon riba hende i no material. Un di e otro motibunan kisas por ta e echo ku mayoria di e hendenan ta Bhudda, un di e religionnan mas spiritual ku ta eksistí. Den un pais di kasi 800 mil habitante, tin 20 kaso di asesinato pa aña. Kòrsou ku tin 150 mil habitante i nos ta bula e sifra aki ku amor! (De fakto Kòrsou su poblashon ta sinku bia mas chikí ku di Bhutan i ku un promedio di 20 kaso di homisidio pa aña basá riba sifranan di 2009. Nos a bisti e korona mes mes ora ku na 2013 a mata asta un polítiko parlamentario, lider di e partido mas grandi na Korsou!)
13. Tin un tipo di para (Black-necked crane) ku nan ta konsiderá un espesie skars. Bo mata un di e bestianan aki, bo ta haña kastigu di prizon pa bida largu. (Kemen warda bo chincha!)
16. Hendenan di Bhutan tin un tradishon di pinta pénisnan den erekshon riba nan muraya di kas. Esaki supuestamente ta yuda kore ku spiritunan malu. Esaki ta sigur algu ku nos tin ku kuminsá hasi, en bes di sende pagara pa kore ku fuku. E fuku ku nos tin na Kòrsou opviamente no tin miedu di vürwèrk. Nos tin ku purba algu otro tòg?
Si bo a gusta e artíkulo aki, lo bo kai stimá ku e buki ‘Kibra Hacha’ ku ta kontené un variashon di informashon ku bo no tabata sa di dje. Tantu Kibra Hacha komo ‘Awa, Habon ku Past’i Djente’ ta bèk riba merkado i optenibel na Mensing’s Caminada i tambe serka mi mes personal. Dia 29 di mei próksimo ‘Niun Pataka‘ lo ta optenibel personal serka mi, i dia 30 di Mei na Mensing’s Caminada! Tur e bukinan aki ta optenibel digital tambe! Chèk nan respektivo link pa mas informashon!
Den sur di Asia na final di e parti wèst di Himalaya, tin un pais ku yama Bhutan. E pais aki ta keda mei mei di China ku India, i estranheronan a yama e pais aki ‘E reino prohibí’. E pais aki ta e úniko pais ku a disidí di hasi tur kos di forma kontrali, i e resultado kisas lo laga bo keda poko asombrá.
Mi a yega di publiká un lista ku un instansia di Nashonnan Uní ta saka tur aña, kaminda nan ta indiká kua ta e paisnan ku tin e hendenan di mas felis na mundu. Segun e lista aki, e paisnan di mas felis na mundu ta entre otro Suisa, Islandia, Dinamarka, Noruega, Canada, Finlandia, Hulanda èts. E lista aki ta uza algun barometer pa midi felisidat di e hendenan ku ta biba den e pais, i eseinan ta entre otro GDP (Gross Domestic Product), nètwèrk di apoyo sosial, bon estado di salú, libertat pa tuma eskohonan den bida i nivel abou di korupshon. Hopi hende lo keda straño ku un pais manera Merka, kual ta e pais ku mas kantidat di hende mionario na mundu i tambe e pais ku tin e GDP di mas haltu na mundu, no ta paresé den e promé 10 paisnan riba e lista aki.
Den e rapòrt di 2016, Bhutan ta aparesé na di 84 lugá komo e pais di mas felis na mundu. Pero Bhutan no ta preokupá su kabes ku e lista aki. Bhutan tin su mesun investigashonnan ta hasi, i segun diferente enkuesta i investigashonnan ku nan mes ta hasi, 95% di e poblashon di Bhutan ta konsiderá nan mes sumamente felis.
Algun kos importante ku ta hasi e pais aki úniko ta lo siguiente:
1. Bhutan ta e úniko pais na mundu ku no ta uza GDP (Gross Domestic Product). Na aña 1972 Bhutan a stòp di uza GDP i a kuminsá uza GNH (Gross National Happiness). E terminologia aki a keda kreá pa e rei Jigme Wangchuk. GNH ta midi felisidat di e hendenan dor di wak nan bienestar pa ku e gobièrnu, nan relashon ku e ambiente, laga e hendenan sinti nan parti di e kultura nashonal i satisfakshon ku desaroyo en general di e pais. Den kada desishon ku e gobièrnu di Bhutan tuma, nan ta konsiderá e felisidat di su hendenan.
2. E sistema polítiko di Bhutan a pasa di monarkia apsoluto pa un monarkia konstitushonal na aña 2008. Nan tin un gobièrnu estilo di Parlamento. Bhutan tin un monarka ku ta na kabes aworakí kual ta Rei Jigme Khesar Namgyel Wangchuk. Ora el a yega na poder el a pasa algun kambio demokrátiko i leinan ku ta hasi posibel ku e hendenan por vota di forma demokrátiko. E rei aki t’e úniko persona riku ku tin den e pais. Segun e habitantenan di Bhutan, e rei ta sòru bon pa nan.
3. E pueblo di Bhutan ta leu for di riku. Nan ta un pueblo ku nos lo konsiderá hopi pober. De fakto, India, kual ta un pais sumamente pober, ta wòrdu konsiderá komo pais riku den komparashon ku Bhutan. Lo bo no haña niun tienda di marka na Bhutan. Lo bo no haña produktonan di Tommy Hilfiger, Prada, Luis Vuitton, Gucci èts na Bhutan. Pero tòg e hendenan mes ta bisa ku nan ta sumamente felis. Promé ku aña 2000, a ni televishon ku Internèt nan no tabata tin. (Despues ku televishon i Internèt a keda introdusí por a nota ku kriminalidat a kuminsá subi na e pais. E habitantenan no ta masha kontentu ku esaki.)
4. Tur hende ta haña enseñansa i kuido médiko grátis. Tin skolnan di arte kaminda studiantenan por desaroyá nan abilidatnan artístiko, i nan ta asta wòrdu pagá dor di gobièrnu pa bai skol!
5. 80% di hinter e poblashon ta agrikultor. Sifranan di 2015 ta indiká ku e pais tin un porsentahe di desempleo di apénas 2.6% Kòrsou su porsentahe di desempleo ta 13% (2013), kual ta hopi haltu. Esaki ta djis pa bo por kompará!
6. Bhutan ta un di e nashonnan di mas yòn na mundu. Segun sifranan di Nashonnan Uní di 2016, Bhutan tin un poblashon di 781,952 habitante. Por lo ménos 50% di e habitantenan aki ta konsistí di hendenan bou di 17 aña.
7. No opstante e echo ku nan ta hopi pober, Bhutan tin un márgen di kriminalidat hopi abou, debí ku e pais ta pone hopi atenshon riba hende i no material. Un di e otro motibunan kisas por ta e echo ku mayoria di e hendenan ta Bhudda, un di e religionnan mas spiritual ku ta eksistí. Den un pais di kasi 800 mil habitante, tin 20 kaso di asesinato pa aña. Kòrsou ku tin 150 mil habitante i nos ta bula e sifra aki ku amor! (De fakto Kòrsou su poblashon ta sinku bia mas chikí ku di Bhutan i ku un promedio di 20 kaso di homisidio pa aña basá riba sifranan di 2009. Nos a bisti e korona mes mes ora ku na 2013 a mata asta un polítiko parlamentario, lider di e partido mas grandi na Korsou!)
8. Un di e motibunan ku kisas e pais aki ta asina felis ta e echo ku nan ta atmirá, kuida i respetá naturalesa. Bhutan ta un di e paisnan di mas bèrdè na mundu i e úniko pais na mundu ku ta negativo den emishon di karbon dioxida. 72% di e pais aki ta kubrí pa naturalesa puru i vírgen.
Esaki a keda establesé den un akta pa ku e filosofia di GNH, kaminda e pueblo mester konservá por lo ménos 60% di su naturalesa. E hendenan ta kuida i atmirá e naturalesa ku tin rondó di nan.
Bhutan a prohibí uzo di pèstisida i produktonan pa fertilisá tera. Tur produkshon orgániko mester ta puramente natural.
Kuminsamentu di e aña aki, e rei i reina a duna lus na nan promé yu. E nasementu di e prínsipe a keda selebrá ku plantashon di 108,000 mata den hinter e pais. E religion Bhudda ta kere ku mata (naturalesa) ta e dunadó di bida. Tambe nan a inougurá un asina yamá ‘Hardin di felisidat’ na e suidat di Thimphu, kaminda bishitantenan ta keda invitá pa bin planta un mata durante nan estadia. E idea ta pa e lugá bira un sitio ku tin un mata diferente di kada pais di mundu.
9. Den e kapital di Bhutan, Thimphu, nan no tin lus di tráfiko. Ta polis di tráfiko mester dirigí e tráfiko. Un bia nan a pone lus di tráfiko, i e hendenan a reklamá asina tantu te ku nan mester a kit’é bèk. Nan ta haña ku lus di tráfiko ta duna nan strès.
10. Segun e promé minister Jigme Yoser Thinley, kada bes ku nan ke bini ku un plan pa desaroyo di e pais, nan ta puntra nan mes si e plan ei lo yuda hasi e pueblo mas felis. E plan no mester trese rikesa, e mester trese mas felisidat pa e hendenan. E plan no mester trese informashon so, e plan mester yuda duna e hendenan konosementu i sabiduria. Segun e minister, no tin sentido pa bo ta biba rondoná di kosnan luhoso, pero ora bo pone bo kabes riba bo kusinchi pa bo drumi, bo sinti ku bo no ta felis.
11. E pueblo di Bhutan ta un pueblo sumamente humilde i kualke hende lo no por ku nan sistema di bida. Tin tribunan ku ta asta biba sin koriente. Mayoria bia nan ta pasa nan oranan bishitando otro, kushina, kome, kanta, kuida e bestianan i hasi nan ritualnan spiritual.
12. Mariwana ta krese pa loko na Bhutan. Bo tin mas chèns di haña un mata di mariwana ku kualke otro tipo di mata na Bhutan. Remarkabel ta ku mayoria habitante no ta huma mariwana. Nan ta uza e mariwana pa duna e porkonan di kome. E mariwana ta duna e porkonan mas hamber pa nan kome ya ora nan tin ku sakrifiká e porko, e karni di e porko ta smak mas dushi.
13. Tin un tipo di para (Black-necked crane) ku nan ta konsiderá un espesie skars. Bo mata un di e bestianan aki, bo ta haña kastigu di prizon pa bida largu. (Kemen warda bo chincha!)
14. ‘Paro airport’ ta e úniko aeropuerto internashonal na Bhutan. E ta keda mei mei di serunan haltu di Himalayas. Subi i baha un avion riba e airport aki ta keda konsiderá algu sumamente peligroso. E pilot tin ku maniobrá e avion di tal forma pa e no dal den e puntanan haltu i skèrpi di e seru, e tin ku evitá di pasa serka di e kasnan den serkania pa despues baha riba un pista di aterisahe smal i di ménos ku 1900 meter. Tin solamente ocho pilot sertifiká ku por baha un avion na e aeropuerto aki.
15. Bhutan t’e úniko pais ku na 2010 a prohibí kultivashon, produkshon i benta di tabako. Kualke hende ku wòrdu gará ta huma, lo haña kastigu di prizon di entre 3 pa 5 aña. Pero despues di hopi protesta nan a hasi un kambio na e lei aki. Bo tin mag di kumpra tabako pa uzo personal, pero bo tin ku warda e resibu pa paga impuesto di importashon. Si bo no hasi esaki, nan lo klap bo un but para tur bo kurason, òf bo ta bai será!
16. Hendenan di Bhutan tin un tradishon di pinta pénisnan den erekshon riba nan muraya di kas. Esaki supuestamente ta yuda kore ku spiritunan malu. Esaki ta sigur algu ku nos tin ku kuminsá hasi, en bes di sende pagara pa kore ku fuku. E fuku ku nos tin na Kòrsou opviamente no tin miedu di vürwèrk. Nos tin ku purba algu otro tòg?
17. Kisas e motibu ku nan ta yama Bhutan e reino prohibí ta e difikultat pa bo bishita Bhutan. Pa bo bishitá Bhutan, bo tin ku baila riba nan ritmo. Bhutan ta kere den tiki kantidat di turismo, pero ku kalidat haltu. Ta imposibel bai Bhutan riba bo mes. Bo tin ku tuma un pakete ku ta kosta 250 dòler pa dia, i bo ta haña estadia, kuminda, transporte i servisio di guia. E gobièrnu ke evitá un fluho grandi di turista i pa e motibu ei nan ta kontrolá fluho di turista.
E idioma ku nan ta papia na Bhutan ta Dzonghka i tiki hende ta komprondé ingles. Si bo ke bai biba na Bhutan, e manera di mas fásil i e chèns di mas grandi ku bo tin ta pa bai duna lès di ingles.
Si bo a gusta e artíkulo aki, lo bo kai stimá ku e buki ‘Kibra Hacha’ ku ta kontené un variashon di informashon ku bo no tabata sa di dje. Tantu Kibra Hacha komo ‘Awa, Habon ku Past’i Djente’ ta bèk riba merkado i optenibel na Mensing’s Caminada i tambe serka mi mes personal. Dia 29 di mei próksimo ‘Niun Pataka‘ lo ta optenibel personal serka mi, i dia 30 di Mei na Mensing’s Caminada! Tur e bukinan aki ta optenibel digital tambe! Chèk nan respektivo link pa mas informashon!
Source: Unbelievable Facts
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article hold copyright by their respective authors. I’m not the owner nor do I hold copyright on these images. I just needed the image for illustration.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]

robotstxt: allowed

filter: keep


text:
Ex Premier di Antias Hulandes, Sra Maria Liberia Peters tawata orador special na e Conferencia pa Hende Muhe “Briya den bo sapato, cana pa Progreso.” Sra Liberia Peters a duna un tremendo discurso lagando atras conseho y encurashamentonan pa tur esnan presente.
Na final di un discurso hopi inspirativo, e Ex-Premier a entrega un buki na nos Prome Minister Sra. Evelyn Wever-Croes. “Politiek heeft een Prijs” ta e nomber di e buki. Sra. Liberia Peters a enfatisa cu politiek tin un prijs mientras cu el a dirigi palabranan di encurashamento na Prome Minister.
“Hende ta mira e glamour di e Minister. Pero e prijs cu bo ta paga personalmente y cu bo famia ta paga niun hende ta mira. E momentonan di angustia, di frustracion, di soledad no ta visibel pa pueblo. Pero bo ta haci’e pasobra bo kier aporta”.
Sra. Liberia Peters a menciona di tawata tin e honor di a conoce Sr. Hendrick Croes, tata di Prome Minister kende constantemente tawata menciona nomber di su casa. Esaki segun Sra. Liberia Peters ta un indicacion cla cu nos Prome Minister a lanta den un hogar na unda e rol di hende muhe tawata wordo respeta y reconoci.
Sra Liberira Peters a haci entrega di e buki cu ta un “liber amicorum” cua ta un composicion di experencianan di diferente amistadnan di Sra. Liberia Peters incluyendo Sr. Hendrick Croes.
E Ex-Mandatario di Antias Hulandes a conseha Prome Minister pa cuminsa traha riba su lista di inventario di esnan cu e lo desea pa skirbi nan memorianan den un “liber amicorum” di e prome Prome Minister femenino di nos pais.
Sra. Maria Liberia Peters a termina deseando Prome Minister Evelyn Wever-Croes hopi exito den su trabou como mandatario di nos pais.


text:
ORANJESTAD—Diabierna ultimo, cu un Aruba Surfside Marina completamente yen, Cruz Cora Aruba a tene su evento anual pa recauda fondo. Cu un bunita speech duna pa Beschermheer di Cruz Cora Aruba, Su Excelencia Gobernador di Aruba, Sr. Alfonso Boekhoudt, e anochi a cuminsa. Ya pa ocho aña caba, Cruz Cora Aruba ta organiza su fiesta y semper a percura pa ofrece tur cu tey presente, un ambiente ameno cu un tema creativo y na mes momento un oportunidad pa socializa y network. Y esaki un biaha mas tabata e caso cu un evento completamente “sold out”.
Pa por haci tur e trabounan di Cruz Cora Aruba posibel, ta conta cu donacion y sponsoring di comunidad di Aruba y comercio y esaki ta wordo demostra durante un anochi asina, unda por wak companianan cu ta participa hunto den un evento pa yuda un causa.
Cruz Cora Aruba kier gradici: Arion Wine Company, Romar Trading, Manrique Capriles, Tropical Bottling Company, Playa Liquor Trading y Hodgson Trading pa e sosten y entusiasmo pa cu e evento. Ofreciendo y promociona nan biña no tabata tur cos…nan tambe a converti nan booth den un parti di e garden cu nan tabata aden. E tema di “Garden Party” por a experencia serca nan tambe y esey a pone henter e ambiente di Aruba Surfside Marina bira unico. Por a aprecia y disfruta tambe di algun producto organico presenta pa Old Cunucu House y Mauchi Smoothies y Aruba Calabas Mozaiek. Tambe ta hopi agradeci cu Santa Rosa cu no a duda ningun momento den entrega Cruz Cora su matanan local di fruta y berdura pa asina decora e anochi aki. Tambe Santa Rosa a duna informacion tocante posibilidadnan pa cosecha den nan booth y a prepara simiya pa cada invitado hiba cas. Danki tambe na Aruba Surfside Marina, Blue Boulevard, Flora Market, Dr. Pixels, Magic FM, Hits 100 FM, Matutino Diario, ClickPrint, Bon Dia Aruba, Bon Foto, AruShots, Awe Mainta, Team Garden Party y tur miembro di Directiva di Cruz Cora (Sales Team) pa haci di e anochi aki uno exitoso. Danki Aruba pa bo sosten! Bo aporte y sosten ta “Yuda Nos Yuda Otro”.
ORANJESTAD - Diasabra ultimo durante un cena special, den e elegante ballroom di Hyatt Aruba Regency Resort & Casino, e miembronan di Kiwanis Club of Aruba, a bini hunto pa instala e directiva nobo pa e aña Kiwanistico 2018-2019. Despues cu sra. Norma Brinkenberg Spellen a habri oficialmente e anochi, a sigui e himno di Aruba. A continua cu e invocacion, lesa pa Nathalie van der Linde. E obhetivonan di Kiwanis International, a wordo presenta pa “Distinguished President” Edbert Schwengle pa despues sigui cu un brindis special pa tur partners, cu ta sostene nan pareha den nan labor pa comunidad como miembro di Kiwanis Club of Aruba of otro instancia. E parti aki tabata presenta pa “Governor Elect” Robert Spellen.
ORANJESTAD – Cas di Cultura y Departamento di Cultura a celebra 100 aña conhunto cu un Concierto di Gala. Tabata bunita pa mira e tarima di Cas di Cultura yena cu talento local y internacional cu a presenta un bunita variacion di musica.
ORANJESTAD – Diadomingo anochi e titular encarga cu Cultura, Xiomara Ruiz Maduro a lansa e Calendario di actividad pa e temporada di Carnaval 65 cu a keda introduci den e forma inovativo di un app. E mandatario a haci uso di e oportunidad pa gradici SMAC y desea nan hopi forza, pasenshi y sabiduria pa dirigi nos Carnaval 65. Un palabra di gratitud ta bay pa tur grupo di carnaval, tur participante, tur musico, tur hende y instancia cu ta haci nos carnaval posibel.
ORANJESTAD – Minister a duna reconocemento na Tecla Kelly pa aporte cultural. E mandatario encarga cu cultura Xiomara Ruiz diahuebs durante un actividad ameno Gobierno di Aruba pa medio di Minister Ruiz-Maduro tabata tin e honor y placer pa duna un homenahe special na . Tecla Kelly-Hernandez, pa su añanan dedica na cultura di nos país Aruba. Un bunita video a wordo prepara special pa e anochi aki caminda a duna en corto un refleho di kende ta Sra. Tecla Delfina Kelly-Hernandez.
ORANJESTAD - Na Drempel di fin di aña ta kick off awe 12 di October na linear park pa 6or di atardi enadelante. E biaha aki pa su di 30 edicion. E celebracion “perla” cu ta enfoca riba paz y harmonia.
ORANJESTAD - Diasabra anochi dia 13 di October 2018 lo tuma lugar un fiesta bailabel sumamente interesante mirando cu 4 banda local lo topa otro cara cara riba un anochi. Ta trata aki di e bandanan Robert Jeandor y Su Solo Banda Show, D’- Licious, ‘N Fuzion y Tsunami. Tur cos ta programa pa cuminsa pa 9 or di anochi y lo tin animacion musical tambe di DJ Edson y DJ Vibes. Aruba ta hopi entusiasma pa e evento aki debi cu no ta tur dia bo ta haya e oportunidad di baila tur e bandanan aki riba un anochi.Renaissance Convention Center lo ta e sitio di e evento aki cual ta uno hopi comodo pa por acomoda tur e bandanan y e publico. Sonido y Luz lo ta na encargo di Elite Productions & Entertainment. Por cumpra carchi door di jama 7330505 of 5628624 of pasa na Sandra’s Garden. Importante pa mencion ta cu e fondonan di e fiesta lo bay pa por sigi cu e ultimo fase di drechamento di dak di Misa di Dakota. Pues ta invita esnan cu ainda no tin nan carchi pa cumpra esaki mirando cu no tin mucho lugar mas.


text:
Persona hurídiko
Un persona hurídiko ta un término hurídiko pa un entidat òf organisashon ku ta tuma parti den komersio di un òf otro forma. E persona hurídiko tin derecho i obligashonnan mesun kos ku un persona natural. Kual ta nifiká ku un persona hurídiko por tin propiedat i debe, por sera un kontrakt, por inisiá un demanda den korte òf ser demandá.
Kontenido
Tipo[editá | editá fuente]
Ta eksistí dos tipo di persona hurídiko:
- Entidat públiko: ta keda instituí pa medio di un akto ofisial di gobièrnu
- Entidat privá: ta keda instituí dor di un òf mas persona natural of persona hurídiko pa medio di un akto notarial
Aspektonan[editá | editá fuente]
Ora ta trata di un persona hurídiko, tin kuater aspekto ku ta importante:
- Ophetivo
- Representashon
- Poder di desishon
- Responsabilidat
Ophetivo[editá | editá fuente]
Un persona hurídiko mester tin semper un ophetivo pa su eksistensha. Esaki ta enserá e motibu dikon a lanta e entidat. Esaki por ta entre otro: hasi ganashi a traves di komersio, representá òf atendé e interesnan di un grupo di persona natural òf hurídiko, òf realisá un tarea públiko.
Representashon[editá | editá fuente]
Ta solamente un persona natural por kue un pèn den su man i pone su firma bou di un kontrakt. Ta pa e motibu ei un persona hurídiko ta wòrdu lógikamente representá pa un òf mas persona natural. E persona òf personanan natural aki ta forma parti di e hunta di maneho di e entidat. E firma di e hunta di maneho òf e direktor ta konta tambe pa e firma di e persona hurídiko. Na Kámara di komersio por haña sa ken ta outorisá pa firma na nòmber di e entidat.
Poder di desishon[editá | editá fuente]
Esaki ta ‘’zeggenschap’’ na hulandes. E poder di desishon òf poder di voto mester wòrdu reglá di un òf otro manera den e kompania. Esaki ta wòrdu reglá den e statuto di e kompania òf pa lei. Tin un diferensha entre e persona natural ku por representá e entidat eifó i e persona òf órgano ku tin e poder di desishon di mas haltu.
Responsabilidat[editá | editá fuente]
Un persona hurídiko ta karga su mes responsabilidat pa aktonan di esnan ku ta dirigí. Un persona natural ku ta dirigí e entidat no ta responsabel pa e obligashonnan i e debenan di e entidat. Esaki por bira personalmente responsabel solamente na momentu ku un hues disidí den su veredikto ku tabatin mal maneho.
Formanan[editá | editá fuente]
Aki ta sigui un lista e tipo di entidatnan ku ta ser konsiderá un persona hurídiko:


text:
WILLEMSTAD/DEN HAAG – Atrobe presidente venezolano Nicolás Maduro a para tur kontakto i tráfiko ku Aruba, Boneiru i Kòrsou i a sera frontera. Kon esaki lo sigui e lunanan binidero?
Segun e régimen di Maduro ta smòkel ‘artíkulo stratégiko’ balioso i kuminda for di Venezuela pa e islanan. Djabièrnè Venezuela i Reino Hulandes ta tene un deliberashon kumbre tokante Maduro su desishon.
‘Ta un maniobra desesperá di Maduro pa e despistá’
“Ku Venezuela ta bòikòt e islanan no tin nodi di bini komo sorpresa”, asina Guido Rojer ku ta okupá si mes ku ekonomia internashonal i maneho di gobièrnu na Kòrsou ta bisa.
“Ku ta nèt nos islanan ta haña falta ta pas den Maduro su sistema, asina Freek van Beetz, ku tabata konsehero di e promé minister di Antia hulandes di ántes i ku a públiká un buki tokante esaki, ta bisa. “Mayoria di kos ta disparsé bai pais bisiña Colombia; e merkado riba e isla ta masha masha chikí mes. Awor e situashon na Venezuela ta asina berans ku Maduro ta hañ’é ta inventá algu nobo.”
‘Tráfiko bankario lo bira mas difísil’
Van Beetz: “E merkado di barku venesolano na Willemstad ku piská, bèrdura i fruta di Venezuela ta importante. Pasobra no ta konsumido so por kumpra merkansia, pero asina e merkansia ta yega pakus i toko. Pero hende no ta dependiente solamente di Venezuela. E islanan ta haña bèrdura i fruta di otro pais bisiña tambe, entre nan Colombia.”
“Anto tin e tráfiko di biahe for di Venezuela; basta tempu no tabatin masha hende ta hasi esaki mas. Tráfiko bankario lo bira mas difísil, ma e tabata difísil kaba. E kompania di aviashon lokal InselAir a hañ’é den problema espesialmente pasobra nunka no a paga teket kumprá na Venezuela. Tin un skarsedat enorme di divisa ei.”
‘‘E islanan masha tempu tabata probechá di e krísis ekonómiko na Venezuela. Pero kuantu tempu ainda?’
Te ku algun luna pasá hopi venezolano tabata bin kumpra dòler pa motibu di e valuta suak di Venezuela”, Rojer ta konta. “Esaki a bira ménos hopi tempu promé ku e bòikòt. Na mes momentu Kòrsou ta desaroyá bira un hub internashonal pa venezolano ku ke un reunifikashon di famia. Na aeropuerto Hato mi ta mira mas djèt privá i na sierto hotel aktualmente ta bini venesolano di Miami, ku ta buk seis kamber pa nan reunifikashon di famia.”
“Bon mirá masha tempu e islanan tabata probechá di e krísis ekonómiko na Venezuela, pero e pregunta ta: kon largu ainda? Ainda esaki ta difísil pa mira.”
‘Maduro no tin muchu di gana, e por solamente despistá’
Rojer ta ferwagt ‘mas disturbio diplomátiko di Maduro’. “Lo bo mira ku e minister hulandes di Asuntunan Eksterior lo hañ’é ta komentá mas fuerte. Tanten ta diplomasia silensioso ta usa.”
“Hulanda tin interes tambe, manera e kompania di zeta Shell ku ta aktivo na Venezuela i geopolítika. Pa e islanan mes ta konta: ki ora ku bini un pleitu ku Maduro ta deklará Maduro inkonfiabel i e ora ei ta hasi ménos negoshi.”
Van Beets na su turno ‘no ta mira kiko Maduro tin di gana, ku eksepshon di despistá’. Aktualmente Venezuela ta masha dependiente di kredit di Rusia i China. I mester paga nan bèk. Ta kompletamente inpronostikabel kiko ta bai sosodé e lunanan binidero. Diktadura den pèrtá semper tabata inpronostikabel.”
Bou di mando di su predesesor Hugo Chavez e tenshonnan a subi asina haltu, ku Den Haag tambe tabata prekupá pa esfuerso militar i provokashon di Venezuela. E pregunta ta si nos por spera un eskalashon asina atrobe.
‘Mi no ta kere Maduro ta dje loko ei pa intervení militarmente’
Van Beetsz no ta mira esaki sosodé dje fásil ei: “Na 2005 tabatin palabranan menasante for di Venezuela. A kontestá esakinan ku un ehersisio militar na gran eskala, kaminda Hulanda a mustra ku e islanan por konta ku sosten di aliado. Mi no ta ferwagt intervenshon militar. Mi no ta kere Maduro ta dje loko ei pa kuminsá un akshon asina kontra e islanan, pasobra e no por gana nada ku esaki.”
“Ademas tin dos base militar merikano na Kòrsou i Aruba”, Rojer ta agregá. Naturalmente mi ta tene un tiki kuenta ku tenshon asina. Pero rashonalmente, lo no yega asina leu.


text:
ORANJESTAD – Relaciona cu cobransa di grondbelasting 2015, Departamento di Impuesto ta duna e siguiente informacion.
Tur propietario di un propiedad inmobil mester paga grondbelasting. E propiedad por ta un cas, edificio comercial of tereno. Tur esakinan mester ta registra na Departamento di Impuesto. Si e propiedad ta existi varios aña caba y no ta registra na Departamento di Impuesto, e propietario por haya un cobransa retroactivo cu ta bay te 5 aña atras. Pesey Departamento di Impuesto ta haci un apelacion na tur doño di un propiedad inmobil cu ainda no a registra su propiedad pa grondbelasting, pa pasa na Departamento di Impuesto pa haci e registracion. Pa haci esaki ta importante pa trece e documentonan necesario. Aki ta sigui mas informacion.
Ken ta paga grondbelasting?
E propietario di un propiedad inmobil cu tin e propiedad registra riba su nomber dia 1 di januari, tin cu paga grondbelasting. Esaki ta nifica cu si a bende un propiedad den transcurso di aña, esaki no tin influencia riba e cobransa di grondbelasting durante e aña di benta.
Ta importante pa menciona cu e cliente cu tin un tereno erfpacht (cu of sin edificio riba dje) tambe ta paga grondbelasting. Den e caso aki e cliente ta paga tanto e canon di erfpacht como grondbelasting.
Registra un propiedad
Si un propiedad inmobil no ta registra pa grondbelasting, por haci esaki na seccion di grondbelasting. Pa e registracion ta necesario pa trece un rapport di taxacion no mas bieu cu 5 aña. Si no tin e rapport aki, mester trece e acta di notario cu ta mustra kende ta doño huridico di e propiedad. Tambe mester trece e polisa di seguro di candela y mapa entrega na DOW. Si tin un ‘situatietekening’ lo ta bon tambe pa pone esaki hunto cu e demas documentonan.
Despues di registracion
Despues di registracion lo evalua e documentonan y stipula e balor di e propiedad. A base di e balor stipula ta calcula e grondbelasting cu ta 0,4% di e balor teniendo cuenta cu e suma di dispensacion di Afl. 60.000. Na final lo procesa e cobransa di grondbelasting. Si e propiedad ta existi pa varios aña caba, e cliente lo por haya un cobransa retroactivo ta bay te 5 aña atras.
Ehempel di calculacion di grondbelasting
Balor total di propiedad Afl. 225.000
Suma di dispensacion Afl. 60.000 -
Afl. 165.000 (‘heffingsgrondslag’)
Grondbelasting pa paga ta Afl. 660 (0,4% di 165.000).
Si no registra e propiedad
Si acaso un propietario no registra su propiedad inmobil riba iniciativa propio, e lo por haya cobransa taxativo cu por bay 5 aña atras. Den un caso asina inspector mes lo stipula e balor di propiedad segun su propio evaluacion.
Mas informacion
Pa registracion di propiedad inmobil of informacion, por acudi na Departamento di Impuesto y puntra pa un funcionario encarga cu grondbelasting.
Gerencia di Departamento di Impuesto
13 di augustus 2015


text:
Renaissance Curaçao Resort & Casino a hasi entrega di material na Liga Pabou
WILLEMSTAD – YÜNI – Resientemente Renaissance Curaçao Resort a hasi entrega di material deportivo na organisashon di Liga Pabou. Di akuerdo ku sra. Maylin Trenidad General Manager, duna un aporte na nos komunidat ta kuadra ku e filosofia di Renaissance Curaçao Resort & Casino, parti di Wind Creek Hospitality. Djárason último a hasi entrega di e.o 15 kaha di bala di beisbòl i ekipo pa catcher na Liga Pabou. Sra. Trenidad a komentá durante di e entrega di material, “Nos hóbennan ta nos futuro i mester aportá na nan desaroyo. Ku e gesto aki Renaissance Curaçao Resort i Wind Creek Hospitality ta pone akshon tras di palabra. Nos ta unánime den e pensamentu ku si un mucha/ hóben risibí formashon deportivo e lo tin mihó prestashon na skol, ta demostrá kompañerismo, tin disiplina i ta mas salú”. Manera ku fanátikonan di deporte sá, Liga Pabou tin 3 divishon den play-off lokal; Senior League, Little League i Minor League. Kada tim ta konsistí di 16 hóben deportista ku despues lo representá Kòrsou den Latin/ Caribbean Championshp aki na Kòrsou (Senior League), na Sto. Domingo (Minor League) i tambe na Puerto Rico (Little League).
Na final, sra. Trenidad a felisitá e organisashon di Liga Pabou, i su boluntarionan ku e tremendo trabou ku nan a bin ta hasi ku e muchanan. Anualmente mas o ménos 400 mucha, di entre 8 ku 15 aña di edat ta risibí entrenamentu i formashon den beisbòl i entre nan tin algun yu di empleadonan di Renaissance Curaçao Resort tambe. Renaissance Curaçao Resort i Wind Creek Hospitality ta deseá e organisashon hopi éksito pa e próksimo temporada.


text:
Pizza Hut ta presentá su BIG Dinner Box pa tempu limitá!
Willemstad- Desèmber- 2013: Fin di aña ta e temporada ku famia ta bini huntu pa selebrá, pa kompartí i awor tambe pa saboriá! Pizza Hut ta presentá su BIG Dinner Box, ku ta inkluí 2 pizza mediano di 1 topping, 8 wings, 6 breadstick, 1 bòter di 2 liter Coca Cola i 2 Cup promoshonal di Pasku. Esaki ta un super deal!
Ta bon pa suprayá ku e promoshon ‘BIG Dinner Box’ ta balido pa un tempu limitá; spesialmente pa e temporada di Fin di Aña. Huntu ku introdukshon di e ‘kaha’ pa henter famia Pizza Hut ta invitá tur kliente pa nan ‘Paranda di Fin di Aña’. Lo tin diferente presentashon di gruponan di gaita i aguinaldo na e restorantnan di Pizza Hut rònt Kòrsou. Klientenan ta invitá pa bishitá Pizza Hut i disfrutá di ambiente navideño dia 11 di desèmber na Pizza Hut Santa Maria, 16 di desèmber na Brionplein, 18 di desèmber na Pizza Hut Brievengat i finalmente dia 23 di desèmber na Pizza Hut Saliña- tur presentashon lo ta dilanti di e restorantnan di Pizza Hut entre 7’or i 11’or di anochi.
Pizza Hut a dekorá tur su restorantnan den ambiente navideño, pues por sinta kome i disfrutá plenamente den esfera di Pasku. Bishitá e restorant di Pizza Hut mas serka dibo i probechá di e promoshon BIG Dinner Box.


text:
E caso cu a bin dilanti fin di maart ta posponi te comienso di mei. Manera Bon Dia ta skirbi for di 2016 caba, e pareha De Vries bibando na Lago Height ta bringando pa nan derecho. Esaki como cu gobierno a cera un acuerdo cu Valero e tempo ey pa dump e asbest riba e tereno di refineria cerca di nan cas (y tambe di otro habitantenan di Fort Heuvelstraat).
E acuerdo aki a bay contra ley vigente na Aruba como cu e dump di asbest ta uno ilegal.
Momento cu a cuminsa cu e dump, e habitantenan a bay un caminda di cruz, entre otro Departamento di Natuur en Milieu (DNM), DTI, brandweer y polis. Nan tambe manda cartanan pa e ministernan encarga y prome minister, sin resultado. Awor nan ta bringando pa nan derecho den dos diferente caso: un caso administrativo LAR unda ya nan a gana e prome paso (publica den Bon Dia riba 10 maart) y un caso unda nan kier pa OM cuminsa investiga y actua, esta un caso penal.
Manera indica e caso den corte penal a tuma luga y hues a instrui OM awor pa bin cu un rapport di un experto di asbest pa contesta varios pregunta. Entre otro corte kier sa kico ta bou tera dera realmente, cuanto y kico lo ta e efectonan pa e bisindario. Tambe el a instrui e procurador-generaal (PG) pa papia cu minister di husticia (cu ta encarga cu e ley concerni) riba e asunto aki. Segun nos ta compronde for di e habitantenan, e combersacion entre PG y gabinete ya a tuma luga.
Punto principal cu e habitantenan ta trece dilanti ta, cu durante e dumpmento di e asbest nan no a wordo informa. Nan tin miedo pa nan salud, y tambe importante: segun e permiso duna no ta permiti pa dera substancianan dañino pa salud di hende, bestia y medio ambiente riba tereno di refineria.
Gobierno anterior a cera un acuerdo cu Citgo pa uza e tereno cerca di Fort Heuvelstraat pa no solamente un dump di asbest pero pa otro landfill. Den e contracto ta papia di un landfill pa deposita sushi genera pa ‘rehabilitation and operations activities’. Tambe gobierno anterior a indica cu kier bin cu un otro landfill den e mesun area pa sushi di cas
FUENTE: https://www.bondia.com


text:
Ehekutivo Je Privá Di Aire For Di E Karta Di Wilmington, Dor, Naar, Dare Avion di e Grupo di Hür Banda Mi ta telefon 302-725-0800 pa e Último menos di bashí di e firma di Meta ta kita un sirbishi dòbel Di skol òf ta Bai Dare área di Negoshi, Di emergensia, E ekspreshon di Personal ku e polítika di scots proyekto? Laga e mihó avion di e grupo yuda nan a yega na su siguiente destinashon rápido bai lihé!
Na vuelo di negoshi, e karta di representante proposicion un sentro privá unda e sociedad por hiba pafó reunion di negoshi no interaccion pa hasi e mayoria di su tempu di biahe. Su meta di fini, por duna un aeropuerto banda di siguridat i ta hiba un otro banda di su destinashon, reino di e tempu nan biahe di e nesesidatnan pa biaha tera.
Lista Di Sirbishi Ku Ta Ofrece
Pa Medio Di Midí For Di Un Je Privá Charter
Bashí di e firma di un Je Privá Charter
Its privá di e Karta di Meta vs. Promé Klase Di Carolina Komersial
Recuerda e tempu, comedia, i aksesibilidat ta algun palabra na e por pensa e hendenan ora ta kere den e atendemientu di je privá
E tempu ei ta spera ku e por ta un kos di pasa si bo ta hür un je privá di e karta di representante di meta ta Dare. Tempu komedia ta spera ta aproksimadamente 4 bai na 6 menos. Na kuminsamentu di meta, evitando largu rabu di e actuacion di e equipaje, benta di iets, di siguridat i marka di e avion.
Bo por specifico e tipo di kuminda ku bo ta spera, e markanan di djus mi kier i e kantidat di existente òf amigunan bo ta deseá di hasi na largura. Tur por ta personal ta bon pa bo nesesidatnan.
Bo por haña Bashí di para trata di, òf wak Dare area " ta un derecho uzá den industria di aerolíneas bashí meta ta bin di un je privá a warda, solamente un manera.
Tira un vista mas serka di pueblo tin e stat di abou pa haña mas informashon riba dato personal avion di hür na Dare.
Private Jet Charter Flight Service Near Me Delaware
Lista di e públiko i privá Je ubicacion e aeropuerto sirbi den Wilmington, Dor, Naar, Dare área espasial di atraves di aviashon di trabou banda di bo https://en.wikipedia.org/wiki/List_of_airports_in_Delaware
E mihó kos a hasi na di mi área ku di parti di e bida di Anochi, Restorant i Hotel di Edicion


text:
Willemstad – Minister di Tráfiko, Transporte i Planifikashon Urbano Zita Jesus Leito huntu Servisio pa Obra Públiko (OW) ta hopi desapuntá ku ta destruí mobilario públiko i no ta tolerá esaki.
Den su afan pa kontribuí na un tráfiko mas sigur Servisio pa Obra Públiko ta pone entre otro bòrchinan di tráfiko, marka kareteranan, pone reflektor i dòtnan na drèmpelnan.
A realisá un proyekto piloto na drèmpelnan riba Kaminda Frank Curiel ántes Juan Hatoweg, kaminda a pone dòtnan na e drèmpelnan. Esaki pa hasi e drèmpelnan mas visibel pa e usuario i saliendo for di e punto di bista ku lo no fèrf nan mas.
Lamentablemente djis algun dia despues ku a pone e dòtnan aki, deskonosínan a destruí nan por kompleto.
Minister Zita Jesus-Leito ta lamentá e akto aki i ta pidi komunidat kompleto pa kuida e materialnan aki pasombra nan ta pa seguridat di nos tur ku ta partisipá tur dia den tráfiko.


text:
Seguro Básiko gastunan di malesa
Dia 1 febrüari 2013 a introdusí seguro básiko kontra gastunan di malesa pa tur siudadano di pais Kòrsou. E seguro básiko, konforme lei di Seguro Básiko kontra gastunan di malesa, ta sòru pa un seguro uniforme pa tur siudadano ku ta kai bou di e lei pero tambe pa mantené gastunan den kuido médiko. Banko di Seguro Sosial (SVB) ta ehekutá e lei di Seguro Básiko pa loke ta trata derechonan riba kuido médiko. Seguronan di gastunan médiko na Kòrsou ehekutá pa gobièrnu tabata dirigí riba gruponan spesífiko den komunidat i tabatin diferente areglo. Asina tabatin areglo di PP, SGTZ i otronan. For di 1 febrüari 2013 e lei di Seguro básiko ta remplasá tur areglo ehekutá pa gobièrnu.
Seguro básiko ta di importansha pa entre otro akseso uniforme i igual i mihó kalidat di kuido den salubridat públiko. E areglonan aktual ta keda remplasá pa e lei kompletamente nobo pa gastunan médiko.
Asegurado
esnan sigurá bou di e lei aki ta:
□ tur siudadano
Ku eksepshon di:
a. personanan ku un seguro privá di malesa vigente promé i riba e fecha di 1 febrüari 2013 of un seguro di malesa internashonal vigente promé i riba e fecha di 1 novèmber 2014 (pakete mínimo bvz), ku ta wòrdu kontinuá;
b. trahadónan di kompanianan ku rísiko propio konforme artíkulo 9 di Lei di Seguro di Malesa, i miembronan di famia, ku mesun pakete ku seguro básiko
c. penshonadonan di kompanianan ku rísiko propio (Lv ZV) i penshonadonan ku promé ku baha ku penshun tabatin seguro priva, i nan famia, si nan tambe tabata kai bou di e seguro, ku mesun pakete ku seguro básiko;
d. personanan ku ta eksonerá di partisipá na seguronan sosial a base di akuerdonan internashonal
e. personanan ku ta traha pa un kompania den reino i por prueba ku nan ta sigurá pa gastunan di malesa
f. personanan ku mester di un pèrmit di estadia na Kòrsou, konforme artíkulo 6 di lei di Atmishon i Ekspulshon
g. muchanan menor di edat ku a nase riba of despues di 1 febrüari 2013 di un mayor ku ta pertenesé na un di e kategorianan ku no ta sigurá, basta e seguro priva ta sigurá e muchanan huntu ku e mayor.
Derechonan –
Aseguradonan di SVB tin derecho riba kuido médiko manera stipulá den e lei di Seguro Básiko kontra gastunan di malesa. E kuido of tratamentu ta ser determiná pa e naturalesa i kompleksidat di e malesa.
1.1 Kuido dòkter di kas
E asegurado tin derecho riba kuido médiko serka un dòkter di kas. E kuido aki ta enserá:
- konsulta i bishita;
- resèpt pa remedi i referensha pa spesialista of dòkter;
- Tratamentunan menor/ of spesial;
- Sirugia menor;
- petishon investigashon di laboratorio.
Kuido dòkter di kas no ta enserá kùrmentu médiko of medisina alternativo. E asegurado ta mará na un dòkter di kas. Un biaha pa aña por kambia di dòkter di kas, den luna di sèptèmber.
1.2 Kuido sikológiko
Asegurado tin derecho riba konsulta of tratamentu serka sikólogo pa medio di un referensha di su dòkter di kas of spesialista. E promé konsulta (intakegesprek), plan di tratamentu i siguiente 5 tratamentunan ta kubri, ku posibilidat di prolongashon despues di petishon.
1.3 Kuido médiko spesialisá
E asegurado tin derecho riba kuido médiko spesialisá, solamente ku referensha di un dòkter di kas of spesialista. E karta di referensha ta bálido pa 6 luna. E kuido ta enserá tambe hospital, dialysecentrum, of beademingscentrum. Tambe e kuido médiko spesialisá ta kubri:
Eksamen diagnóstiko
- Eksamen di laboratorio;
- Eksamen radiológiko;
- Functieonderzoek;
- Eksamen patologiko-anatomiko.
E asegurado tin eskoho liber i por bai tur institushon rekonosé pa eksamen diagnóstiko.
1.4 Kuido den hospital
Asegurado tin derecho riba atmishon i estadia den hospital den 3e klas inkluso kuido médiko spesialisá, kuido di enfermera, kuido paramédiko of farmaseutiko. Den kaso di kuido di partera tantu mama komo yu tin derecho riba atmishon i estadia den hospital.
1.5 Kuido paramédiko
Asegurado tin derecho riba kuido paramédiko:
- Fisioterapia, chiropraktika i oefentherapie, di fisioterapianan Caesar i Mensendieck, ku e meta di kura, mehorá, redusí dolor i mantenshon di un bon kondishon físiko. E promé 4 tratamentunan ta kubri, despues mester tin petishon pa aprobashon i plan di tratamentu. Referensha di un médiko ta nesesario. Logopedie, duna pa logopedistanan ku e meta rekuperashon i mehorá funshon of kapasidat di papia. Logopedie mester di aprobashon previo i outorisashon for di promé tratamentu. Referensha di un médiko ta nesesario.
- konseho, instrukshon, training of tratamentu, duna pa un ergotherapeut;
- Podotherapie, inkluso podozolen. Pedikur médiko ta keda kubri den kasonan spesial. Referensha di un médiko ta nesesario.
Pa aseguradonan di 18 aña of mas e kantidat di tratamentunan di fisioterapia i ta preskribí den e areglonan korespondiente. E asegurado tin derecho riba kuido paramediko ora ku e malesa ta asosiá ku problemanan ku ta kondusí na defisiensianan severo pa habilidat di moveshon, kuido personal i mobilidat.
1.6 Kuido dental
E asegurado riba 18 aña ta bini na remarke pa kuido dental ora e por demostrá ku e ta gana ménos ku NAf. 12.000,- pa aña. Aseguradonan ku no a alkansá e edat di 18 aña, ‘min- en onvermogenden’ i penshonadonan, ta bini na remarke pa kuido dental, sin límite di entrada. Tur penshonado ku ta kobra penshun di behes (AOV) of persona ku ta kobra VUT i for di 1 februari 2013 tin 55 aña di edat tambe tin derecho riba kuido dental sin límite di entrada.
Prosedura pa haña kuido dental:
- Asegurado mester inskribí serka un dentista ku ta traha ku SVB (chek lista SVB);
- E dentista ta manda e formulario pa aprobashon pa SVB;
- Despues di aprobashon e dentista ta tuma kontakto ku e asegurado pa tratamentu.
Kuido dental ta enserá:
- Eksamen periódiko preventivo, un biaha pa aña, of mas biaha si ta nesesario;
- Limpiesa;
- Prótesis
- Yena i ranka djente
Asegurado ku a kumpli 18 aña tin derecho riba siguiente kuido dental:
- sirugia dental ku eksamen di röntgen, dor di un dentista ku eksepshon di sirugia paradontal i ranka djente.
Asegurado tin derecho riba otro tratamentunan, si esaki ta nesesario den kaso di defisiensianan for di nasementu of físiko/mental komo konsekuensia di aksidente.
E asegurado por inskribí serka un dentista di su eskoho, si esaki ta dispuesto pa duna servisio konforme lei di Seguro básiko. Asegurado no tin derecho riba vorskòt.
1.7 Kuido farmaseutiko
asegurado tin derecho riba e siguiente:
- konseho i guia di apotheker establesé na Kòrsou;
- Polymere, oligomere, monomere i modulaire dieetpreparaten, den kaso ku e asegurado no por usa kuminda normal i si asegurado ta sufri di:
- problema metaboliko severo;
- alergia di kuminda severo;
Kuido farmaseutiko no ta kubri:
- Remedinan ku por ser remplasá pa remedi igual mas barata;
- Antikonseptivo, ku eksepshon:
- asegurado mas yòn ku 18 aña;
- remedi pa trata endometriose;
- remedi pa trata memorragie kaminda ta trata di sanger abou, segun reglanan stipulá
- remedinan ku por haña sin resèpt.
Asegurado tin derecho riba remedinan preskribí pa dòkter, dentista of partera. Asegurado tin derecho riba tur remedi preskribí pa dòkter di kas of spesialista, basta e no ta riba lista negativo.
Asegurado tin ku paga Naf. 1,- pa kada remedi. Asegurado tin derecho riba remedinan preskribí pa un periodo máksimo di: un aña, si ta trata di antikonseptivo;
- Tres luna, si ta trata remedinan pa trata malesanan króniko
- 15 dia, si ta trata remedi pa kombatí malesanan ku antibiótika of kemoterapia;
- den tur otro kaso un luna.
1.8 Kunst- hulpmiddelenzorg
Asegurado tin derecho riba medionan artifisial ku aprobashon previo:,:
- Prótesis pa skouder, brasa, man, pia;
- Mammaprothese;
- Gelaatsprothese;
- Oogprothese;
- Medionan pa bista*;
- Medionan di kuido;
- Angua;
- Medionan pa diabétiko;
- Aparato di rosea;
- Sapatu spesial;
- Zuurstofapparatuur;
- CPAP-apparatuur.
*Asegurado riba 18 aña ta bini na remarke pa brel basta tin un entrada bou di NAf. 12.000,- pa aña. Pa otro kategoria di edat (0-17, esnan menos pudiente i penshonadonan) no tin límite di entrada. Tur penshonado ku ta kobra penshun di behes (AOV) of persona ku ta kobrando VUT i for di 1 februari 2013 tin 55 aña di edat tambe tin derecho riba brel sin límite di entrada.
Prosedura pa haña brel:
- Asegurado mester pidi un verwijsbrief serka dòkter di kas. solamente un resèpt di brel di dòkter di wowo ta bálido
- Asegurado ta mèldu serka Òptika di su eskoho;
- Òptika ta manda e resèpt di brel pa aprobashon pa SVB;
- Despues di aprobashon Òptika ta tuma kontakto ku asegurado pa e brel.
Pakete di brel:
- ta kubri montura te Naf. 90-;
- ta kubri glas blanku konforme e resèpt di brel;
- ta kubri glas plùs montura kada dos aña, ku eksepshon di indikashon médiko.
SVB ta disidí si ta kumpra of fia sierto medionan artifisial. Si fia por pidi un depósito. No ta kubri interes riba esaki. Fia ta inkluí gastunan di transporte for i pa e kas di e asegurado, mantenshon tékniko, i limpiesa di aparatonan.
1.9 Kuido di parto
Asegurado tin derecho riba:
- guia durante parto, kuido pre i postnatal pa un partera of dòkter di kas.. Solamente riba indikashon médiko un spesialista por hasi parto;;
- kuido di parto den hospital posibel den 3e klas.. Si riba indikashon médiko kuido den un klas mas haltu a nesesario, esaki ta keda kubri;
- hospital pa tres dia, of mas si ta nesesario riba indikashon médiko;
- uso di verloskamer;
- artíkulonan di kuido;
- eksamen di laboratorio;
- gastunan di parto (pakete total inkluso kuido na kas) serka “Fundashon Duna Lus”;
Den kaso ku duna lus na kas ta kubri gastunan di partera.
1.10 Kraamzorg
Asegurado mama i yu tin derecho riba kuido di parto na kas, duna pa un kraamverzorgende, durante por lo ménos 24 i maksimal 48 ora, dividí riba máksimo 8 dia for di dia di parto.
Mama i yu tin derecho riba kuido den hospital of kraam durante máksimo 3 dia, for di dia di parto.
1.11 Transporte di pashènt
Asegurado tin derecho riba transporte médiko di emergensha ku ambulans den kaso:
- e gastunan di atmishon i estadia den hospital kaminda ta transportá asegurado ta wòrdu kubri pa seguro;
Gastunan di kuido ta wòrdu kubri den instituto kaminda ta hiba asegurado tin derecho riba gastunan di transporte ku no ta ambulans den siguiente kasonan:
- si asegurado mester hasi nierdialyse;
- si asegurado mester hasi tratamentunan onkológiko ku kemoterapia of radioterapia;
- si asegurado por mobilisá solamente ku un rolstoel;
- e bista di asegurado ta di tal forma limitá ku e no por mobilisá sin guia.
E tarifa ta inkluí tambe transporte di un guia, si ta nesesario segun un deklarashon por eskrito di e médiko of si ta trata guia di muchanan menor di edat.
Derecho riba transporte ku ambulans ta enserá tambe air-ambulance den kaso di emergensia of aksidente.
1.12 Kuido médiko den eksterior
Asegurado tin derecho riba eksamen médiko of tratamentu den un sentro médiko of spesialista den eksterior, riba referensha di un spesialista lokal, despues di aprobashon di SVB. Esaki den kasonan ku e tratamentu of eksamen no ta posibel na Kòrsou. Por lo general ta referí na sentronan médiko ku SVB tin un akuerdo kuné.
Kuido médiko den eksterior ta enserá:
- gastunan médiko relatá na e petishon
- ticket i impuesto di salida
- kompensashon (daggeldvergoeding) pa e asegurado, i si ta aprobá pa e akompañante;
- gastunan di transporte na yegada i salida;
- gastunan di estadia pafó di hospital (hotèl, serka famia, apartamento).
Gastunan di estadia ta keda kubri miéntras estadia den eksterior ta nesesario pa motibunan médiko.


text:
‘KLM Curaçao Sales Run’ a start
...Kampaña pa stimulá benta di pasashi for di Hulanda pa Kòrsou...
WILLEMSTAD – 23 di aprel 2015– Djamars último na Hulanda a duna inisio na e kampaña di insentivo ‘Curaçao Sales Run’. Meta di e kampaña aki ta pa promové benta di pasashi pa Kòrsou den luna di novèmber kual ta tradishonalmente un luna slow den benta. E lansamentu a tuma lugá den Olympisch Stadion na Amsterdam. Aktor yu di Kòrsou Everon Jackson Hooi a lòs e tiru di inisio i a bisti e medayanan ku lo keda otorgá na e partisipantenan di ‘KLM Curaçao Marathon 2015’ ku lo tuma lugá na novèmber próksimo.
Ofisina di Turismo di Kòrsou (CTB), KLM i e fundashon Run in the Sun a desaroyá e kampaña di insentivo spesialmente pa agentenan di biahe hulandes. E ‘KLM Curaçao Sales Run’ a keda risibí ku mashá entusiasmo serka e agentenan di biahe. Mesora a kuminsá ku e ‘kareda pa benta’: Ken por bende mas tantu biahe ku e kompania di aviashon KLM pa nos destinashon, Kòrsou. Agentenan di biahe ku bende mas tantu ticket pa Kòrsou ku KLM den luna di novèmber tin oportunidat di gana un biahe di estudio di 5 dia pa Kòrsou. E úniko rekisito ta, ku e biahe ku nan bende mester keda realisá den novèmber. Ademas di esaki, e premio prinsipal ta inkluí un karchi pa partisipá na ‘KLM Curaçao Marathon’ ku lo tuma lugá dia 29 di novèmber próksimo. Na tur tin 30 lugá disponibel pa operatornan turístiko, agentenan di biahe i asesornan di biahe independiente. CTB ta konvensí ku e kampaña aki lo stimulá biahe pa Kòrsou den e luna slow di novèmber.


text:
Despues di e 100 dianan di e gobernacion MEP-POR-RED y cu tur cos ta bayendo bon den e coalicion aki, por mira cu cada dia e politiconan di AVP ta birando mas desespera. Asina nos por a mira entre otro e parlamentarionan di AVP tabata grita cu e gobierno actual ta practica persecucion politico contra e batayon di coordinadornan di Gabinete Eman, te cu nan a ser confronta cu e realidad, na momento cu un hues imparcial a dicta sentencia cu e kitamento for di trabao di e coordinadornan aki tabata hustifica, ya cu ex-Premier Mike Eman mes a firma un decreto ministerial dia 29 oktober 2013 den cual ta para cu e trabao di e coordinadornan tabata ‘voor de duur van het Kabinet Mike Eman’. Pues e mentira di AVP pa loke ta persecucion politico a wordo te hasta contraaresta den Corte di Husticia!
Mas mentira di AVP
Despues di e derota aki e parlamentarionan di AVP no a cansa y pa dianan largo a lansa e mentira cu e deficit financiero 2017 di gobierno tabata -25 miyon florin y cu esaki supuestamente nan lo a cumpli cu e norma di -0.5% di deficit. Pero ni algun siman despues, esta dia 27 di februari 2018, CAft a base di e di cuater uitvoeringsrapportage 2017 a conclui den nan rapport cu e deficit financiero 2017 a yega na un suma astronomico di -137.3 miyon florin, cual ta -3.1% di nos GDP. Y di biaha campana a guli lenga di e politiconan di AVP. Pues un biaha mas a keda demostra con mentiroso e partido AVP ta y cu nan a perde tur clase di berguensa den comunidad. Pero pa AVP, nan lema ta cu ‘Ainda Falta’. Y esey nos por a mira e siman aki atrobe caminda tanto Richard Arends como Mervin Wyatt-Ras a lansa otro mentira y disparate y kier kere cu pueblo lo mester guli esaki tambe.
Traicion di autonomia financiero
Ambos parlamentario a declara cu “CFT ta trahando presupuesto pa e gobierno actual” y tambe cu “Gobierno actual ta laga CAFT sinta riba stoel di gobierno”. Pa contraaresta e mentira aki partido MEP kier a refresca memoria di e dos parlamentarionan aki, esta cu Gabinete Mike Eman tabata esun cu a bay di acuerdo pa trece CFT na Aruba. Aki MEP kier a referi na e siguiente carta y acuerdonan cu Gabinete Eman a cera cu gobierno Hulandes y tambe e ley di LAft cu AVP a vota na fabor:
Carta di “GEEN BEZWAAR” di 6 februari 2014 di Minister Yrausquin pa Minister Plasterk;
Carta di Minister Yrausquin di 18 di februari 2014 pa Minister Plasterk, den cual ta para: “Verder heb ik ingestemd met het in onderling overleg aanwijzen van een onafhankelijke derde die de begroting en het meerjarige beeld zal beoordelen”.
Acuerdo di 9 december 2014 cera entre e gobierno di Hulanda y Aruba relaciona cu cooperacion cu CFT: “Nederland en Aruba akkoord over samenwerking met CFT voor begroting 2015. De regering van Aruba heeft het College financieel toezicht (Cft) verzocht om een deskundigenrapport over de ontwerpbegroting 2015, en over eventuele wijzigingen”. Pues tabata e gobierno di AVP mes cu a roga (‘verzocht’) Cft pa traha y haci cambionan den e presupuesto y te hasta pa nan sinta riba stoel di gobierno!
E fecha di 27 di augustus 2017 ta un dia riba cual nos ta recorda con nos autonomia financiero a ser vota y traiciona den sala di Parlamento door di AVP. Tur esaki pa motibo di e desaster financiero crea pa Gabinete Eman y cual tabatin como consecuencia un Aanwijzing y despues un KB for di Hulanda y cual finalmente a desemboca den institucion di un Comision Supervision Financiero, CAft pa Aruba. Echo ta cu sr. Richard Arends e tempo ey tabata e consehero financiero principal di Gabinete Eman y tabata para na cuna di e supervision financiero aki!
Pues tur e puntonan menciona ta demostra claramente cual tabata e partido cu realmente a bay di acuerdo cu Hulanda pa e Colegio di Supervision CAft bin sinta riba stoel di nan gobierno. Pues un conseho ta bay pa Richard y Mervin: Dal bay cu boso criticanan, pero corda semper cu “een toontje lager”.


text:
BestialidadBestialidad tiene 11 letras
Definición de bestialidad aquí
Resultados de búsqueda:
Resultados de imágenes:
Youtube: bestialidad
Nube de palabras :
- bestialidad vestialidad nestialidad hestialidad gestialidad bwstialidad bsstialidad bdstialidad brstialidad b4stialidad b3stialidad beatialidad beztialidad bextialidad bedtialidad beetialidad bewtialidad besrialidad besfialidad besgialidad besyialidad bes6ialidad bes5ialidad bestualidad bestjalidad bestkalidad bestoalidad best9alidad best8alidad bestizlidad bestislidad bestiwlidad bestiqlidad bestiakidad bestiapidad bestiaoidad bestialudad bestialjdad bestialkdad bestialodad bestial9dad bestial8dad bestialisad bestialixad bestialicad bestialifad bestialirad bestialiead bestialidzd bestialidsd bestialidwd bestialidqd bestialidas bestialidax bestialidac bestialidaf bestialidar bestialidae


text:
BARCADERA – Den e edad di 5-6 anja a tuma lugar e gran final entre e ekipo di Giants Pico Bello y e ekipo di Hurricanes La Estrella na unda Giants Pico Bello ta titula campeon di Pony League Aruba.
Dialuna anochi caba tawatin e final den e categoria di Mustang unda e ekipo di Ritz Hurricanes ta gana Stars CMB pa asina titula campeon cu score di 13-2.
Diaranson anochi tin programa e final di e categoria Pinto 7-8 anja entre e ekiponan di Blue Marlins Neutrogena y Hurricanes Crown mientras cu den e categoria Bronco 15-16 anja Stars CMB y Giants Benjamin Security lo mira accion pa mira ken lo ta campeon.
Weganan ta tuma lugar na Dragon Hitters Ballpark na Barcadera y e prome wega ta cuminsa pa 5:15, fanaticonan di baseball ta keda cordialmente invita pa asisti y apoya nos futuro di e deporte di baseball.


text:
E fin di siman aki ta hunga contra otro e ultimo gruponan di un total di 64 team cu a inscribi pa participa den e Mens Erger Je Niet LIVE den Centro di Bario Brazil. Esaki ta cera tambe e prome rond di e campeonato. Despues di e siman aki ta bay tin pool A y B. Y asina ta bay sigui hunga te na final , Unda ta bay tin un campeon den pool A y B.
Resultado di siman pasa tabata e siguiente:
Dia 25 mei,
1. Kleine Vrijdag
2. Happy Minions
3. Smash
4. UFF
Di dos wega:
1. The Flatstone
2. No Cunsumi
3. Screngerenge
4. Weet Niks.
Dia 26 Mei:
1. Hey Dushi Yui
2. Dushi Yui
3. Citizens
4. Bin Aden Pa Caba.
Di dos wega:
1. No Regret
2. Jolly Shot Gang
3. Crumpy Crew
4. EZ Party Solution.
Diabierna ta un dia Mens Erger Je Niet pa e empleadonan di De Palm Tours . E dia aki a wordo specialmente reserva pa di empleadonan pasa un momento agradabel y diferente. Y diasabra ta hunga Los Falcetas den geel, Gaña San na berde, Wacky Gang na Cora y Mete La Pata na preto.
C.B.B. kier recorda tur team pa yega na ora, pa e weganan por cuminsa na tempo. Danki di antemano.


text:
ORANJESTAD, Aruba – 15 di Juli 2018: E prome siman di Good 4 the Neighborhood – Building Entrepreneurs 2 di Aruba Bank a termina exitoso. E participantenan a ricibi guia for di diferente facilitado invita, puntonan cu lo yuda den nan desaroyo.
Iluniza Croes y Lorena Alvares di Corporate Department di Aruba Bank tabata presente durante henter e siman pa asisti y guia e studiantenan. Ambos empleado a comparti nan experencia di nan trabou diario como expertonan di banco cu e studiantenan y a guia e teamnan durante e prome siman.
Aruba Bank a ricibi hopi feedback positivo y pregunta for di e participantenan. Den e prome siman nan a haya lectura y tayer manera G4N Guidelines, teamwork, customer segments, research & development y hopi mas. Tur dia e participantenan a siña hopi cos cu lo yuda nan durante nan desaroyo diario.
Na final di e prome siman e teamnan a haci nan presentacion di nan ‘Business Idea’ na e panel di hurado. E huradonan, Kawish Missier, Tanisha Hodgeson, Calvin Maduro, Johan Spronk y Bryan Nemecek a keda hopi impresiona cu e presentacionnan di e participantenan.


text: Segun Sra. Arends-Reyes e discusion di debe nacional y tira tur culpa ariba e gobierno anterior di AVP ta uno cu ta hopi facil pa e gobierno nobo di MEP-POR-RED tuma como punto di salida pa tur medida cu lo bay tuma pa pueblo. Ainda ta gaba cu na 2009 a laga e debe nacional na 47% di nos GDP locual nan ta lubida di añadi ta 700 miyon cu e fondonan di pensioen tawata falta pues e 47% cu MEP ta uzando no ta cuadra. Y por a tuma nota tambe cu cada rato e argumentonan ta cambia pa purba bende na pueblo e motibo pa continua cu un aumento di BBO/BAZV cu ta yega na 12% na momento cu e consumidor tin cu paga pa un producto. Comercio ta hopi trankil y a tuma e noticia hopi suave talbes pa motibo cu e aumento lo pasa pa e consumidor, sin corda cu e salarionan ta keda mescos. Pues ta e poder di compra lo bay atras, e consumidor lo por cumpra menos necesidadnan basico pa su famia mientras cu gobierno mes no a reduci nan gastonan den su totalidad. Sin duda algun e costonan di operacion di comercio lo subi, consecuentemente no lo inverti si no ta necesario. Ta keda na gobierno so principalmente e ora pa inverti den nos economia pa e no stagna. Awor ban wak ta con nan lo kier ehecuta e inversionnan cu den corto tempo lo tin mester renobacion, e pregunta lo ta si esaki lo ta sostenibel. Awor tin hasta intencion di cobra belasting riba premionan di loteria, tips y comisionnan di benta pues nada no ta scapa mas. E pakete di compensacion ni e reforma fiscal no a ser inclui den e presupuesto y locual ta propone ta corta mas cu ta duna bek pues e mester wordo bon reevalua den Sra Arends-Reyes su opinion. Ora ta tuma decisionnan grandi asina mester tin rapportnan cu por duna un bista ariba e habilidad di e pueblo pa por carga un aumento asina y kico lo ta e efectonan socio-economico pa nos isla. Awor cu Citgo ta cla pa resumi bek e trabounan di rehabilitacion e argumento di aumento di impuesto ta cay mas dificil ainda pa acepta, mescos cu e PPP nan lo por a wordo paga un otro forma cu no ta door di aumenta bbo/bazv y un AZV tin bon control ariba su gastonan na e momentonan aki. Ora cu gobierno di AVP a haña e fondonan social den bancarota y tawatin un crisis mundial por a cataloga nos pais den un crisis, pero na 2018 cu un economia stabiel ta dificil pa bende un aumento di impuesto pa pueblo. CAFT mes a yega di bisa cu nan ta wak e parti financiero so y nada mas, e aspecto di maneho, vision y economia no ta nan asunto. Pues ta keda na e gobierno pa wak con e ta reken su som sin cu mester mishi cu e pueblo su poder di compra. Esey tawata e promesa di campaña di MEP cu a studia e situacion financiero hopi bon y awor ta bisa cu nan no por saca nan som cu excepcion cu algun Minister ta exigi mas fondo pa nan disponibilidad y presupuesto. E cuenta di tur e aumento di gasto den personal, servicio y huur na Aruba y Hulanda ta pa pueblo paga sin cu nan por wak e como un inversion of ta algo cu lo mehora nan calidad di bida. E aumento di impuesto lo purba tapa wowo di CAFT cu ingresonan lo subi y e consecuencianan di e aumento ta parce di no ta importante pa e gobierno aki. Realidad ta cu CAFT lo continua pa motibo cu un gobierno nobo a sinta y e gobierno no kier cumpli cu norma door di busca fondonan y negosha na beneficio di e pueblo pues pueblo lo mester sufri e consecuencianan cueste loke cueste.


text:
Cura Cabay – Diasabra atardi algo prome cu 6:45 patruya di trafico hunto cu patruya di San Nicolas, ta bay altura di J.R Cura Cabay.
Eynan auto lo a hit and run un motociclista.
E situacion di e motociclista no tawata grave, danki Dios. Mes ora prome unidad cu a yega na e sitio a cuminsa busca informacion.
Na e sitio prome informacion a indica cu lo ta trata di Hyundai color di oro y esaki a sigui bay pasa patras di J.R Cura Cabay.
Lamentablemente number di e auto no ta conoci e momento ey. E incidente aki a sosode, momento cu e brommer a bay pasa e Hyundai y esaki net e ora a bira of hala na su man robes, ocasionando e accidente.
Departamento di trafico y tambe ambulance a presenta na e sitio.
Despues di casi un ora, polis a haya informacion pa bay un adres na Savaneta, caminda e persona cu a comete e hit and run lo ta.
Ambulance a bay cu e motociclista hospitaal.


text:
WILLEMSTAD – Tur siman tin trinta barku di Venezuela ku ta importá prinsipalmente fruta i bèrdura pa stòk e merkado kurasoleño. Pero pasobra presidente venesolano Nicolás Maduro unilateralmente pa 72 ora a para tur tráfiko aéreo i marítimo ku e islanan ABC (Aruba, Boneiru i Kòrsou) e situashon ta tenso na e merkado di fruta venesolano na Willemstad.
Segun Maduro e ‘mafia na e islanan’ ta pasa hopi kontrabanda for di Venezuela. Bendedó na e merkado di fruta venesolano Angel Delgado, ta sufri daño mésora ku e medida aki, ku ta dura te djamars meinta. Delgado ta rekonosé ku semper tin kontrabanda ta pasa e fronteranan di Kòrsou, pero no den e kantidat ku gobièrnu venesolano ta deskribí. “Awor hustu ta paga pa pekadó”, e ta haña.
Un reportahe di Deya Mensche
E bendedó di fruta ta konta ku sinku luna pasa so numa e kònsel venesolano a registrá i akreditá tur barku di Venezuela. “Awor e bendedónan mester tin un karchi di identidat i ora nan sali Venezuela nan mester paga un impuesto.” E barkunan ta keda mas o ménos dos luna den haf di Kòrsou i ta paga un promedio di 1800 pa 2000 florin na impuesto pa e produktonan ku nan mester importá na Kòrsou.
Despues ku Maduro a anunsiá e medida djabièrnè na televishon di estado venesolano, promé minister di Kòrsou Eugene Rhuggenaath a tene un reunion di urgensia ku kònsel venesolano Marisol Gutierrez de Almeida. Segun Rhuggenaath seramentu di frontera no ta kontribuí na un solushon pa kombatí tiramentu di kontrabanda eksistente; “pero nos ta habrí pa deliberashon tokante kombatimentu di negoshi ilegal. Te asina leu ku nos sa e koperashon entre e outoridatnan di Kòrsou i di Venezuela ta tuma lugá na un manera korekto i konstruktivo.” For di djasabra a kanselá tur vuelo pa Venezuela te próksimo aviso.
Mihó kòntròl
Mary Ann Goiri-González, e representante di Venex – e asosiashon di interesnan di venesolano na Kòrsou – ta kere ku e embargo di presidente Maduro por tin konsekuensha serio. Segun Goiri-Gonzáles Maduro a tuma su desishon apruptamente, pa kita atenshon di e situashon den su propio pais. “Mirando e sirkunstanshanan humanitario krítiko di Venezuela, gobièrnu hulandes, huntu ku e gobièrnunan di e islanan, masha dia mester a tuma medida pa kontrolá fronteranan mihó riba e fluho di hende ilegal i kontrabanda.”
Tòg Goiri-González ta kere ku e tarea pa kombatí kontrabanda ta espesialmente di gobièrnu venesolano. “Presidente Maduro ku e medida espesialmente ke hala atenshon di nos mandatarionan”, e ta pensa.
Bishita di gobernador di Falcón
Durante di e spich na televishon presidente Maduro entre otro a bisa ku e gobernador di e estado venesolano Falcón, ku ta keda na Laman Karibe, pronto lo bishitá e islanan ABC pa papia tokante komersio i kontrabanda entre e islanan i Venezuela.


text:
Apresiabel miembro di famia Hyundai,
Nos kier a felisitá ABO di a skohe e marka #1 aki na Kòrsou. Awor bo tin mas rason pa sintibo orguyoso di ta pertenesé na e famia di Hyundai.
Paso bo tabata sa ku Hyundai a risibí e premio komo e marka di mas konfiabel di 2018?
Asina mes, Hyundai a sali na promé lugá den e enkuestanan ku a ser hasi pa JD Power un kompania mundialmente konosí i gigante den enkuesta. Segun e enkuestanan, Hyundai a sali na promé lugá komo e marka ku tabata tin ménos kantidat di fayo pa kada 100 vehíkulo, kaminda ku propietarionan di e vehíkulonan di tur marka aya na Inglatera i ku tin e vehíkulo entre 1 – 3 aña a ser enkuesta.
Ora bo ta ofresé e mihó kalidat, bo por ofresé e mihó garantia tambe. P’esei Hyundai ta ofresé riba tur nos modèl nobo nan e mihó garantia aki na Kòrsou. Pabien un biaha mas i sintibo super orguyoso di ta pertenesé na e gran famia di Hyundai!
Athunto e artíkulo ku e korant Antilliaans Dagblad a publiká dia 28 di yüli 2018.
Beste lid van de Hyundai-familie,
Er werd een enquête gedaan met oorspronkelijke eigenaars van verschillende automerken in Engeland met een eigendomsperiode van 1 tot 3 jaar. De uitgangspunt van het onderzoek was om het aantal problemen te meten die de eigenaars de afgelopen 12 maanden ondervonden. Hyundai behaalde de minste aantal fouten per 100 auto’s in het onderzoek.
Kortom, hyundai is het meest betrouwbare en kwalitatieve automerk en dat kan Hyundai ook zeker garanderen, met onze 5 jaar garantie!


text:
Diadomingo merdia polis ta wordo informa di un menasa, pelea of maltrato cu ta tumando luga den Nobelstraat den cual tin diferente persona envolvi.
Polis na e ora indica ta wordo manda na Union Caribe den Caya Ernesto Petronia relaciona cu e caso ariba menciona. Na yegada nan ta papia cu e homber JRME (45), kende ta bisa di ta e victima. Segun el a conta e Polisnan, rond di 10.50 di mainta el a bay den Nobelstraat pa busca placa cerca un persona cu e conoce como Luis (28). E persona aki pa dos luna caba mester pague un placa cu e debe. Tur cos ta mustra cu ta relaciona cu huur di apartamento di dama.
El a bay na e cas di mama di Luis pa papia riba e asunto aki. Pero Luis y su ruman homber di repente a cuminsa core su tras y a dal’e algun mokete.
Polis a bay den Nobelstraat unda cu a papia cu e mama di e rumannan, esta e señora (46), den presencia di su dos yiunan LP y GP (22). E señora a bisa cu e homber JRME a bin grita na su porta di cas “DOnde esta Luis”, y cu e lo mate. E homber despues a habri baul di su auto y a saca un bat di baseball y a keda menasa nan cu morto. GL y LP ambos di nan banda a bisa cu nan a tende un hende ta grita pafo y a bay wak kico ta pasando. Nan a mira JRME cu e bat den su man y cu e tabata menasa nan mama. Nan bisa cu esaki ta algo cu nan no por permiti y cu p’esey nan a core tras di dje y a dal’e.
LP a declara tambe cu su ex amiga JA (31) ta biba na Madiki. E ta esun cu a trece e donjo JRME pa pidie placa. Segun LP, su nomber no ta aparece riba e acuerdo di huur di e apartamento na Madiki. Ta berdad cu tin biaha e ta bay cerca JA pero nunca e ta keda drumi eynan.
E bisiña tabata testigo di e menasa cu a wordo expresa door di JRME. Polis a constata tambe cu JRME tabatin un kap na su frente y un corta na su wenkbrauw robes. A bise bay dokter pa haya un rapport y ambos banda a wordo manda Recherche pa entrega keho.


text:
SINGAPORE: President Donald Trump di Merca, y lider di Noord Korea, Kim Jong Un, a topa otro pa prome biaha na Singapore, ta duna otro man dilanti un background di banderanan Mericano y Noord Koreano.
President Trump a bisa cu e ta pensa cu esaki lo bay ta un ‘relacion fabuloso’, y Kim via di un traductor a bisa, cu Noord Korea mester a pasa un cantidad di obstaculo pa yega na e momento aki.
Despues nan a pasa pa un reunion cara-cara, nan dos so hunto cu e traductornan, pa como 35 minuut.
Merca ta bay exigi di Noord Korea, nada mas cu djis denuclearizacion completo di e peninsula Koreano. Lider di Noord Korea kier pa e sancionnan contra su pais yega un fin.
Despues di e reunion cara-cara, nan a bay pa un reunion mas amplio hunto cu nan top-conseheronan y un almuerzo di trabao. Merca ta mirando con e discusionnan entre nan y Noord Korea ta moviendo hopi mas rapido cu a wordo spera.
Cas Blanco a bisa cu e delegacion di Merca na e reunion mas grandi a inclui Secretario di Estado Mike Pompeo, Chief of Staff John Kelly, y National Security Adviser John Bolton.
Hopi hende rond mundo ta vigilando e cumbre aki di cerca. Masha poco a pensa cu nan lo bay mira e dia yega, unda tanto President di Merca y lider di Noord Korea lo sinta na mesa y duna otro man y delibera y negocia.


text:
MACUARIMA – E hefe interino di KPA E.E.Z. a wordo prohibi pa drenta wardanan di polis. Asina vocero di polis Lito Laclé a confirma awe mainta. E motibo no ta conoci, pero a duna di conoce solamente cu esaki ta den cuardo di un investigacion interno. “ Cuerpo Policial ta para pa siguridad, servicio, integridad, vigilancia y disponibilidad. E pueblo mester por sinti su mes sigur y mester por conta cu e experticio, ayudo profesional y e profesionalismo di nos organisacion policial” Lacle a finalisa bisando.
SEROE COLORADO - Awe diasabra madruga pa 3:55 unitdad di kust surveillance durante patruya ta bin topa cu un boto na altura di Santana di Cacho. Ta pidi di biaha pa asistencia di patruya di San Nicolas . Tambe polis maritimo a presenta pa duna un man y kustwacht. Despues ta logra detene 3 ilegal no mucho leu di e sitio di e sucedido. Kust surveillance un rato despues ta bin topa cu un curpa sin bida no mucho leu di unda a haya e boto. Pa 7:15 dr Texier ta constata morto. No a haya niun identificacion di e persona masculino sin bida . Ta pidi pa helicopter di kustwacht y na unda durante un buskeda nan a señala un curpa sin bida den lama . Ta trese e curpa tera y na unda dr Texier ta constata morto pa 8:45 di un otro ser masculino cu tampoco tin identificacion riba dje. Departamento technico a yega na e sitio tambe pa asina hasi nan investigacion. Slachtofferhulp tambe a wordo poni na altura . Despues patruya ta bin topa cu un persona mas den colony y ta bay over na detene y asina pase pa personal di GNC.
ORANJESTAD - Recientemente Cuerpo Policial Aruba a haci un anuncio oficial cu lo habri inscripcion pa klas nobo di polis. E klas nobo ta riba nivel di MBO niveau 4. E klas nobo lo habri na augustus 2019. Inscripcion a wordo alarga te cu dia 2 november 2018. Nos ta duna e oportunidad na tur nos hobenan di edad di 17 pa 34 aña pa aplica. Bo por haci entrega di bo formulario na Scol di Polis. For di 08:00 mainta pa 01:00 merdia na Fortheuvelstraat 25 na San Nicolas. NO ta posibel pa entrega e formulario na warda di polis.
ORANJESTAD - Awe diahuebs durante dia motorunit a logra kita dos brommer for di caminda publico. Durante control a ripara cu nan no ta tin nan papelnan na ordo y e brommernan a wordo transporta cu takelwagen. Mirando e problematica den Tarabana y vecindario ta purba di kita tur brommernan cu no tin nan papelnan na ordo pa asina sistematicamente purba alivia e situacion pa e habitantenan di Dakota y vecindario. E controlnan aki lo sigui door di e motor unit di polis
ORANJESTAD - Recientemente, Ministerio Publico a bishita e Interno di KIA/CEA. N’e centro di formacion(training) di KIA situa na Balashi, miembronan di Ministerio Publico a haya un splicacion detaya di e teamnan y nan cachonan. E teaman tawata: Team di Asistencia Interno (IBT) y Team Extraordinario di Resfuerso-Brigada di Cacho(BOT-K9).


text: Mirando cu ex ministro di Avp un tal Otmar a habri afor cu yen di documento di negoshi cu tereno entre Benny tsaar di permiso y imperador di negoshi cu tereno, unda hasta number di cuenta na e banco a ser reparti, lo ta bon nos cuminza un ” fact finding expedition” den e negoshinan cu tereno di pueblo ya cu Belly Chines/Venezolano a bisa den parlamento cu ” primo” ta firma pa tereno”blindeloos” lugar di blindelings lo ta bon nos puntre un par di e caso di e “blindeloosheid”nan aki, p.e. un tereno di 8.000 m2 pariba di La Cabana cu a ser ” bendi” pa nada menos cu 500.000 dollar, unda un ex parlamentario di Avp y su senjora lo a pasa e tereno pa un compania cu llama “Niron Holding n.v.”.Despues nan a bolbe hanja uitbreiding . Bin splica nos con e cos aki a bay, promer bo keda ” sprakeloos” pa locual tin den tapara berde.Corda bon ultimo cena ta pan di harinja cu bo mes a mansa lo bo sigui come.No lubida tampoco e tereno patras di Wendy’s di Azmika Properties.???Esun cu su media naranja a hanja tereno na Malmok tambe.!!!Belly ta keda na bo pa ” los cos”.!!! Nos ta keda pendiente.


text:
Hesus
Hesus di Nazaret miho conoci como Maestro Hesus, Hesucristo of Cristo tawata un prophet cu a cuminsa duna les di bida y a cuminsa cu e religion Cristian. Pa masha hopi hende ta considera Hesus e "yiu di Dios". Masha hopi ta defini cu Hesus tawata un Hudio y a bin di e ciudad di Nazaret den Galilea, e pais cu yama awo Israel. E tawata predica e palabra santo di bijbel y e tawata un sanado. El a wordo bautisa door Huan Bautista y nan a crucific'e na Herusalem di un ordo di Poncio Pilato.[1][2][3][4]
E nomber Hesus ta bin di e idioma Arameo, 'Yeshuea', di Hebreo Yehovah-shua cu nifica "Dios ta salba" cu ta un nomber masha popular uza. Nan ta yam'e Hesucristo of Cristo. E nomber Cristo ta bin di Griego cu nifica "e prome marca riba cabes cu zeta" of "es cu a ungi mi". Den Hesus su pais nan tawata haci esaki pa solamente un persona cu t'ey bira rey of lider. Nan ta yama Hesus tambe "Mesias" cu ta bin di Hebreo Moshiach cu nifica tambe "es cu a ungi mi".
Storia di Hesus tawata skirbi pa hopi autor. E miho cuater buki ta e Evangelio. Nan ta cuminsa di Testament Nobo, parti di beibel. Evangelio kiermen "bon noticia". E Evangelio ta skirbi pa e siguidonan di Hesus cu a kere den dje. Nan ta conta over di un tiki di Hesus su nacemento y mas tanto over di su bida di adulto: su siñasa, su ministerio, su morto y su resureccion (bolbe for di morto). Tin cuater Evangelio cu ta: Evangelio segun Marco, Evangelio segun Mateo, Evangelio segun Lucas y e Evangelio segun Huan.


text:
Papiamentu balansá: un kurso pa perfekshoná dominio di nos lenga
Simia Literario ta presentá tres workshop ku dr. Henry Habibe lo guia. E workshop kier yuda outornan perfekshoná nan Papiamentu. No ta trata di ortografía di Papiamentu, pero di Papiamentu ku hende sa usa inkorekto.
Aunke ku den pasado varios eksperto di Papiamentu a konstatá ku no tur hende sa papia i skirbi Papiamentu korekto i aunke e mes ekspertonan ta purba drecha esaki konstantemente, te awor akí ainda tin ‘Danjadonan di Papiamentu’ (Antoine Maduro). Na 1995 Otto Sprock ta kontstatá den su Lenga, ban kuida nos lenga ku ainda tin native speakers di Papiamentu ku no sa papi’e korekto of sin fout.
Den e tres workshop aki Henry Habibe lo duna ehèmpel di Papiamentu ‘inkorekto’ i lo purba perfekshoná e lenga di kursistanan mas tantu posibel ku ehersisio.
Fechanan: diasabra 2, 9 i 16 di desèmber 2017
Ora: 10.30 – 12.00 or
Adrès: Auteursbond, De Lairessestraat 125, Amsterdam
Entrada: € 60 pa tur tres workshop huntu, miembro di Simia Literario ta paga € 50.
E prijs di entrada ta ku kòfi, te i un kuki.
Por fabor registrá nomber na simialiterario@gmail.com promé ku 30 di novèmber i paga e entrada e promé workshop of paga e entrada di antemano na nòmber di Simia Literario, number di banko NL26 INGB0009310776.
Solamente tin 12 lugá pa kursista. Despues di pago no lo tin restitushon di plaka si un kursista no por bini workshop. Si ta posibel por manda otro hende den su lugá.


text:
Ta incomprendibel con Mike Eman ta yora, awor cu tur su coordinadornan a wordo manda cas door di e gobierno nobo, siendo cu e mes a yega di firma cu e coordinadornan lo bay ora cu e mes bay como minister.
Adhunto e por tuma ehempel di ex- Premier Nel Oduber kende na final di su gobernacion na 2009 a percura pa tur su poco coordinadornan bay hunto cun’ e ya cu e no tabata minister mas (“personeel vanaf 2001 intrekken”). Nunca bo a yega di mira Nel sinta yora y grita di persecucion politico, ya cu tur hende sa ‘drommels goed’ cu ora un minister bay, tur su coordinadornan tambe mester bay.
Increibel con Mike a tuma su coordinadornan haci.
ricamente y cu boso por tin un bon cambio di aña. Un fuerte abraso, Evelyn
Dangui Oduber: “Ora minister bay, coordinadornan tambe mester bay”
Ta incomprendibel con Mike Eman ta yora, awor cu tur su coordinadornan a wordo manda cas door di e gobierno nobo, siendo cu e mes a yega di firma cu e coordinadornan lo bay ora cu e mes bay como minister.


text:
Video promoshonal di Kòrsou ‘bibu’ na Times Square, New York
WILLEMSTAD- 27 febrüari 2015 – For di algun dia kaba bishitantenan di Times Square, New York por atmirá nos isla riba un pantaya grandi por medio di diferente imágen promoshonal. E siman aki a kambia e promoshon pa un video promoshonal di 15 sekònde ku lo mustra mas di Kòrsou komo destinashon faborito den Karibe. E promoshon aki sigur ta di gran impakto pa Kòrsou i ta parti di e esfuersonan ku Ofisina di Turismo di Kòrsou (CTB) ta hasi pa sigui merkadeá nos isla den region norteamerikano.
Time Square, masha popular pa su ‘Ball Drop’ durante kambio di aña, ta e plasa mas bishitá na New York. E pantaya grandi stratégikamente ubiká na 1500 Broadway Ave i 43rd St. ta ofresé un bista masivo di 1,624 pia. Time Square ta kontinuamente okupá ku hopi tráfiko di hende ofresiendo oportunidat di kompra te den oranan lat di anochi. E pantaya ta ubiká den kurason di Times Square un área ku ta keda frekuentá pa aproksimadamente 1.5 mion hende pa dia. Kòrsou su promoshon lo tin un frekuensia di 15 sekònde kada ora, estimá na 20 ora pa dia. E promoshon aki ta kore te ku dia 1 di mei 2015. Nos por sinti nos mes sigur orguyoso ku nos isla ta bria den forma prominente na New York.


text:
Huidige artikelen
woensdag 20 december 2017 - Departamento di Impuesto lo bay bishita algun sitio di benta di clapchi
Entrante 28 di december proximo
ORANJESTAD – Departamento di Impuesto ta informa cu entrante 28 di december proximo lo bay bishita algun sitio di benta di clapchi. Esaki ta un bishita di trabou, unda e enfoke lo ta pa aumenta e cumplimento pa cu e debernan di belasting. Durante e bishita, e funcionarionan di Departamento di Impuesto lo haci e comerciante algun pregunta relaciona cu su negoshi di clapchi. Alabes nan lo duna e comerciante splicacion y conseho encuanto e administracion di e compra y benta di clapchi.
Manera ta conoci, e administracion di un empresa ta sumamente importante pa e declaracion y pago di impuesto. Teniendo un administracion responsabel, e comerciante por cumpli despues debidamente cu su declaracion y pago di inkomstenbelasing of winstbelasting y e declaracion di BBO/BAZV, sin tin mester di core risico despues di haya un cobransa adicional inclui boet.
Di e forma aki Departamento di Impuesto ta spera di por yuda na eleva e cumplimento pa cu e debernan di belasting cerca entre otro e bendedornan di clapchi.
Gerencia di Departamento di Impuesto
20 di december 2017


text:
Aki ta sigui un resumen di e casonan den Corte di Prome Instancia 20 di januari 2017
Pa 8 ‘or y 30 di mainta, Pro forma. E sospechoso S.S.S.D. lo aparece dilanti di hues. S.D.. ta wordo acusa di, conhuntamente cu un otro of otronan, intento di ladronicia cu violencia di placa di doño di un pizzeria riba 12 di september 2016. E violencia a encera cu a ranca na man di e bus di e persona aki y a bise: “Habri! Habri e porta!” y a punta un arma di candela riba dje y a klop cu e arma di candela riba e bentana di e bus y a grita “Habri ****!” y siguientemente a bati riba dak di e bus. E ta wordo acusa di intento di ladronicia cu violencia di un suma grandi di placa (30.000 florin) di un y/of tres tienda of compania riba 26 di september 2016. E violencia a encera cu a saca un arma di candela y mustr’e na un persona den auto y a pusha e auto.
Pa 8 ‘ or y 30 di mainta, Pro forma. E sospechoso D.D.D.P.P lo presenta dilanti hues. D.P. ta wordo acusa di a intencionalmente hinca un persona violentamente varios biaha cu un cuchiu den su barica y brasa riba 3 di september 2016.
Pa 9 ‘ or di mainta, e sospechoso S.C.J.M. M. lo presenta dilanti hues. S.M. ta wordo acusa di a, cu e intencion di tuma bida di un persona, a hinca e persona aki cu un Stanleymes varios biaha den su nek riba 19 di juni 2016.
Pa 10 ‘ or di mainta, e sospechoso R.S.R.v.d.B. lo presenta dilanti hues. V.d.B. ta wordo acusa di ladronicia cu violencia di un cantidad di placa y/of un caha di registro di un persona of un minimarket riba 15 di augustus 2016. E violencia a encera cu el a pone un arma di candela riba e persona.
Pa 11 ‘ or di mainta, e sospechoso C.A.F. lo presenta dilanti hues. F. ta wordo acusa di ladronicia y maltrato riba 20 di juli 2016.
Pa 2 ‘ or di merdia, e sospechoso A.S.T. T. lo presenta dilanti hues. A.T. ta wordo acusa di intento di asesinato riba 4 di februari 2016.
Resumen di casonan den Corte di Prome Instancia riba 20 di Januari 2017
Aki ta sigui un resumen di e casonan den Corte di Prome Instancia 20 di januari 2017


text:
NOS SELEKSHON NASHONAL KATEGORIA U-15 DI DAMA A KAI VENSÍ KONTRA BERMUDA AYA NA MERKA DURANTE E GIRLS UNDER 15 CHAMPIONSHIP ORGANISÁ PA CONCACAF!
Manera ya ta konosí nos selekshon nashonal kategoria U-15 di dama a biaha pa Bradenton (Merka) pa kumpli ku nan kompromisonan di e CONCACAF Girls Under 15 Championship.
Durante nos promé kompromiso kontra Barbados nos a empatá na 0 despues nos a logra un viktoria di 3-2 riba Antigua & Barbuda i durante nos delaster enkuentro, nos a kai vensí ku e skor di 2-1 kontra Bermuda. E úniko gol di nos selekshon a keda anotá Sephanyah Pedro. Ku e resultado aki nos a keda na terser puesto di nos pul i no a logra klasifiká pa e segundo buèlta.
Sí, nos lo mester hunga un partido èkstra mañan mainta kontra Guyana ku tambe a keda na di terser puesto den nan pul.
Resultado di nos weganan:
Skema di nos último partido:
Nos ta keda pendiente di e resultado di e último partido di nos selekshon nashonal di dama
U-15 aya na Bradenton, Merka.


text:
Kada suidadano ku tin idea òf un keho riba tereno di Enseñansa, Siensia, Kultura i Deporte por depositá nan karta di keho den e "Klachten- en ideeënbox” ku a wòrdu (KEIbox) Commissie", ku ta un komishon ku ta atendé tur keho i idea ku drenta serka nos Ministerio di Enseñansa, Siensia, Kultura i Deporte (ESKD).
Gobièrnu aktual ta hiba un maneho di inklushon i ta tumando diferente paso pa garantisá ku tur hòben por hasi uso di nan derechi di bai skol . Alabes gobièrnu ke brinda e oportunidat pa komunidat den su totalidat por duna un aporte na un klima mas agradradabel di formashon. Den kuadro di e liña di maneho aki, Minister di Enseñansa, Siensia, Kultura i Deporte a instalá e komishon "Klachten- en ideeënbox commissie (KEIbox Commissie)" riba 16 di ougùstùs 2017 último. E komishon ta bou di liderasgo di e direktor di e sektor di Ehekushon di Enseñansa i Siensia, sr. Wladimir Kleinmoedig.
Intenshon di e box aki ta pa komunidat por duna sugerensianan kon pa mehorá diferente aspekto riba kampo di Enseñansa, Siensia, Kultura i Deporte, pero tambe ta brinda e posibilidat pa tur hende ku tin keho riba e terenonan menshoná, akudí na e Ministerio ESKD situá na Bonbini Business Center (Schottegatweg Oost 10) i depositá nan karta. Tumando nota ku nos ta biba den un mundu ku ta digitalisando, tambe tin e oportunidat pa entregá e korespondensia via e-mail: [email protected] Ta hasi un supliká pa tur persona identifiká nan mes debidamente di manera ku nan roposishon, idea òf keho por wòrdu tratá. Outornan di e KEIbox: Herta Parabirsing-Balentina en Marilyn Alcalá-Wallé. Un palabrua ta para pa símbolo di sabiduria!


text:
Nos Rais Musikal: Un konsierto pa Konopa Historia Musikal di Pasado I Awor
WILLEMSTAD — Djadumingu próksimo 7 di oktober, lo tuma lugá e gran konsierto Nos Rais Musikal, ku AMAK ta ofresé pueblo di Kòrsou i su miembronan pa selebrá 50 aña di eksistensia.
Direktiva di AMAK ta sumamente agradesido na tur e artistanan di Kòrsou i den e kaso aki tambe di Aruba, ku a koperá den un forma grandioso ku e Festival.
Direktiva di AMAK ke aksentuá ku tur miembro ku tin nan karnèt bálido por bini ku nan partner, pa presensiá e magno evento aki. Ensayonan a tuma lugá den gran forma i aparte di e agrupashonnan musikal manera Tipiko Pasa Bon, Orkesta Vega i Arnel i Orkesta, AMAK k’e gradesi tur e kantantenan manera Gibi Doran, Urvin Yano, Melania van der Veen, Kenneth Hooi, Pastor Raul, Henry B, Wendy Jane, i e hoben kantantenan di Junior Allstar, kendenan ta bai interpretá un repertorio di 30 número di añanan 40 pa 70.
Despues di e parti di e musika di antes, e segunda parte di e konsierto lo tin presentashon di Clinton Hato, Gems, Dibo Doran, Djaido i hinter e front di Buleria. Tur e kantantenan aki lo keda a kompaña pa Julior All Star Orchestra bou di direkshon di Gedeon Chandler.
E chery riba e bolo ta na momento ku Gustavo Semeler di Profesional Fire Works, los e vurwerk, na momento ku Irvin Yano kanta e tumba di e aña aki, Sendé Sendé.
Direktiva di AMAK ta gradesi medionan di prensa en general pa nan sostén den promshon di e Festival, un danki spesial na Radio MAS i Tele Curacao i tambe un danki masha spesial na e patronisadornan ku ta Prins Bernhard Cultuur Fonds, ACU, CTB, UTS ,Massive Productions i The Trader ku a hasi e proyekto aki bira un realidat.


text:
Diasabra atardi riba caminda di Santa Cruz altura di 88 food mart un pickup lastrando un boto bayendo direccion panort algo a bay robes cu e trailer a los di e pickup y e boto a bay dal den trafico contrario. E boto cu e trailer riba un velocidad pasando un palo di luz a keda core y bay dal den banda di chauffeur di e tercel y pone cu e auto a bolter.
Tabata tin un seƱora den e auto cu a keda levemente herida y spanta y a keda atendi pa personal di ambulance cu a presenta di biaha na e sitio. Polis a cera e caminda pa asina atende cu e dalmento. Roadservice a keda encarga cu takelwagen pa move tanto e boto y e auto.


text:
Kralendijk – sr. Oswin Cristina su karera a inisiá na ougùstùs 1978 na skol di polis komo aspirante pa polis na Kòrsou. Na aña ochenta Sr. Cristina a bin traha na Boneiru komo agente polisial.
Sr. Cristina a pasa den diferente departamentu entre otro tráfiko,reshèrshi Imigrashon, esakinan tantu na Kòrsou komo na Boneiru. Durante e añanan ku a transkurí sr. Cristina a yega na e rango di mayor. Na aña 1995 sr. Cristina a drenta servisio di selibon komo hefe na e departamentu di polis ambiental . Na aña 2005 sr. Cristina a pasa pa Teritorio Insular di Boneiru komo hefe di SSV i ofisina di reibeweis. Na aña 2012 sr. Oswin Cristina ta kai bou di e direktorado di supervishon i mantenshon di lei i ta hefe di departamentu di proyektonan di mantenshon di lei i gruponan di trabou i reibeweis. Diputado Hubert Martis na nòmber di gobièrnu di Boneiru a felisitá sr. Cristina i famia i koleganan ku durante kuarenta aña ta duna su servisio na komunidat boneriano i ku sr. Cristina por ta un ehèmpel pa su koleganan. Den un esfera ameno ku koleganan i famia a tene e selebrashon, i pa kompletá e atardi diputado Martis a entrega sr. Oswin Cristina e sertifikado di rekonosimentu i e ènvelòp ya konosí.


text:
HILVERSUM/ROTTERDAM – “Mi mayornan no ke pa mi usa píldora antikonseptivo pasobra nan tin miedu ku mi lo bai tin sèks.” Kylie (17) tin un frei, pero na kas su hendenan no ke papia tokante esaki abiertamente.
For di un investigashon nashonal resien di Rutgers i Soa Aids Nederland ta sali ku entre otro hóben di desendensha antiano ta papia ménos ku nan mayornan tokante sèks ku otro hóben. Ku tur konsekuensha: hóben antiano mas tantu tin (mal) eksperensia ku sexting i mucha muhé antiano mas tantu ta haña nan ku pasamentu di límite den kondukta seksual i embaraso no deseá.
“Mi no por usa pildorá antikonseptivo pasobra nan tin miedu ku mi lo bai tin sèks”
Espesialmente e tópiko di antikonsepshon pa algun mayor antiano parse ta un problema. “Nan ta rabia ora mi kuminsá papia di esaki”, Kylie ta bisa. “Mi no por usa píldora antikonseptivo pasobra nan tin miedu ku e ora ei mi ta bai tin sèks ku mi frei. Hopi straño si. Ta trata mucha muhé hopi diferente for di mucha hòmber.”
No ta mayornan so tin un moral dòbel, mucha hòmber di desendensia antiano tambe. Asina a sali for di e investigashon di Rutgers i Soa Aids Nederland ku espesialmente mucha hòmber di desendensha antiano ta desaprobá hopi partner seksual pa mucha muhé mas tantu ku hopi partner seksual pa mucha hòmber.
“Tur hende ta hasié pero papia abiertamente si nos ta haña difísil ainda”
E trahadó ku hóben i sikólogo kurasoleño Quinlan de Windt di Rotterdam ta yama e aktitut di komunidat antiano, ora ta trata di sèks, ‘dòbel i de bes en kuando asta hipókrita’. Sèks literalmente i figurá ta opviamente presente durante fiesta, karnaval, tur hende ta hasié, pero pa papia di dje abiertamente esei si nos ta haña difísil ainda.”
Konsekuenshanan negativo
E konsekuenshanan negativo di esaki Quinlan ta mira tur dia, espesialmente serka famianan problemátiko antiano. Embaraso di tiner hopi bia ta bai di un generashon pa otro i ku esaki tambe e retraso i vulnerabilidat di nos hóbennan, espesialmente den e desaroyo sosial-emoshonal. Esei ta piká pasobra ku un kombersashon simpel pero konfrontante i bon guia por evitá esaki. Mayornan simplemente debe esaki na futuro di nan yunan.


text:
Polis tambe ta vigiula henter e desaroyo di e pais pazuid cu ta Venezuela. Desaroyonan politico ta motibo pa Aruba tambe ta den alerta. Lito Lacle cu ta vocero di Polis mes ta comenta kiko ta e situacion. Si mira bon, riba websitenan ta splica cu un dollar awe ta casi 137 mil bolivar. Consecuentemente ora bay mira e salario minimo na Venezuela, a resulta cu e salario minimo ta mas of menos 1.30 pa luna. E canasta basico pa sobrevivi ta 7 biaha e salario minimo. Consecuentemente, bo salario minimo ta 1.30 pa luna, bo mester 10 dollar pa survive. Consecuentemente e hendenan aki ta bira creativo y ta busca otro manera pa yega na placa y cuminda pa cria nan famia. Un di e metodonan y un di e ideanan cu nan ta haya, ta bay un di e islanan cu nan ta cerca di dje. Nos mester preveni pa haci menos atractivo pa hende bin Aruba ilegalmente. Mester bay cuminsa cambia cierto leynan, duna polis cierto podernan. E departamento cu si tin e potestad cu ora bay over na control, bay over na reparti boet na esnan cu ta duna e hendenan aki trabao. Pa stop esaki, e mester bira menos atractivo. Ora e ta atractivo pa bin aki y cada biaha cu tolera nan traha cerca nos, nos lo keda tin e problema aki.
Autoriodad di polis
Segun vocero di polis, na 2008, a perde e poder di e articulo 3 di LTU, cu ta e controle bevoegdheid, caminda cu a perde 9 potestad den un solo articulo. Lacle mes ta luchando pa haya e potestad aki bek. E ta refleha con e personanan aki ta yegando Aruba. Pa ta realistico, un polis no por para un auto pa controla papel di un persona cu ta stranhero. Polis no tin un controle bevoegdheid. Tanten cu nan no tin esey, polis no por haci’e. Solamente si ta ambtenaarnan apunta via landsbesluit por haci esaki. Warda nos Costa ta un di e departamentonan cu tin e potestad aki.
Ken mester cambie
Esaki ta un landsverordening. Un minister por cambia esaki. E cambio aki a bin na 2008 den e LTU y a yega momento cerca esnan cu ta bay riba e leynan aki na Aruba, evalua si nos kier sigui asina leu, si kier lag’e atractivo pa pazuid bin cerca nos. Tin cu haci algo, segun lacle. Si no haci algo, e ta keda bira atractivo pa nan bin aki.
Control na costa y tera
Mester bin un cooperacion entre departamentonan entre otro entre KPA y Douane y no sa con leu e negociacionnan aki ta. Pero un biaha mas, door cu no tin e controle bevoegdheid, ta poco dificil pa polis. Douane tin e in-uit doorvoer, pero polis no.
Deseo
Segun Lacle, e problematica di siguridad, ta un problema di no solamente di polis, sino di e comunidad completo. Pa logra esaki mester cuminsa traha hunto y pone schouder bou di esaki prome cu e situacion rementa.
Anuncio di Maduro
Lacle no tin ningun informacion riba e anuncio di Maduro confirma. Polis, monitoreando e situacion pazuid, tin cu cuminsa e medidanan pa nos costanan.
Otro informacion tambe relaciona cu Nicolas Maduro ta, cu entre otro un minister di Aruba, sr. Glenbert Croes ta pega na Venezuela, na Caracas na e momentonan aki y no por yega Aruba ya pa algun dia caba, despues cu aña a habri. Pa motibonan personal y medico el a bay Venezuela y ainda e no por yega Aruba, caminda cu ya caba e fin di siman aki e mester a regresa su isla pa sigui cu su trabao. Sinembargo ainda e no a wordo logra. Esey a wordo publica tambe. Pero ban wak con cos lo desaroya y naturalmente e trabaonan di polis, kustwacht y warda no costa. Tur e gruponan aki hunto na costa, lo mester por wordo fortifica, lo mester bira mas hopi, pa asina evita cu nos ta bay haya e situacionnan manera cu a sosode, caminda cu un boto a yega for di marduga y ningun hende tabata sa. Te mainta, ora cu a cuminsa bira cla, polis a haya yamada di hendenan cu a mira movecionnan straño y finalmente a bin resulta cu e hendenan aki a yega hasta tera y awor aki, segun nan, nan tabata perdi y no ta prome movecion straño cu tin ultimo temponan aki den e mesun vecindario unda cu na un miya leu, a haya hende riba plank, a haya hende den boto. Ta cosnan hopi straño cu ta pasando den e mesun area unda cu aparentemente tin un blind spot. E no ta wordo capta pa radar y ta consecuencia cu ta haya tipo di movecionnan cu Dios laga nunca un di e movecionnan aki por ta lamentabel pa nos hendenan riba nos isla.


text:
Ehekutivo corporate di Je Privá di Aire for di e Karta di Valido, Bèl Air, Lomba, Enables, MD Avion di e Grupo di Hür Banda Mi ta telefon 410-324-7300 pa e Último menos di bashí di e firma di Meta ta kita un sirbishi área di dòbel pa e Negoshi, Di emergensia, E ekspreshon di Personal ku e polítika di scots proyekto? Laga e mihó avion di e grupo yuda nan a yega na su siguiente destinashon rápido bai lihé!
Na vuelo di negoshi, e karta di representante proposicion un sentro privá unda e sociedad por hiba pafó reunion di negoshi no interaccion pa hasi e mayoria di su tempu di biahe. Su meta di fini, por duna un aeropuerto banda di siguridat i ta hiba un otro banda di su destinashon, reino di e tempu nan biahe di e nesesidatnan pa biaha tera.
Lista Di Sirbishi Ku Ta Ofrece
Pa Medio Di Midí For Di Un Je Privá Charter
Bashí di e firma di un Je Privá Charter
Recuerda e tempu, comedia, i aksesibilidat ta algun palabra na e por pensa e hendenan ora ta kere den e atendemientu di je privá
E tempu ei ta spera ku e por ta un kos di pasa si bo ta hür un je privá di e karta di representante di meta ta Mayan. Tempu komedia ta spera ta aproksimadamente 4 bai na 6 menos. Na kuminsamentu di meta, evitando largu rabu di e actuacion di e equipaje, benta di iets, di siguridat i marka di e avion.
Bo por specifico e tipo di kuminda ku bo ta spera, e markanan di djus mi kier i e kantidat di existente òf amigunan bo ta deseá di hasi na largura. Tur por ta personal ta bon pa bo nesesidatnan.
Bo por haña Bashí di para di negoshi òf área di Mayan " ta un derecho uzá den industria di aerolíneas bashí meta ta bin di un je privá a warda, solamente un manera.
Tira un vista mas serka di pueblo tin e stat di abou pa haña mas informashon riba dato personal avion di hür di Mayan.
Private Jet Charter Flight Service Near Me Maryland
Lista di e Aeropuertonan Públiko i Privá di e estado di Mayan pa bula avion di aviashon di transportá https://en.wikipedia.org/wiki/List_of_airports_in_Maryland
its privá, hür di Vigila | its privá di e karta di representante di meta Valido